title: Kona (yritys)

text: Kona toimii yhteistyössä useiden polkupyöräpuistojen kanssa. Esimerkkinä voidaan mainita Whistler Blackcomb Bike Park Whistlerissä, Brittiläisessä Kolumbiassa, jossa ajajat voivat vuokrata Konan valmistaman kustomoidun "Park Bike" -pyörän. Myös Kittilän Levillä on Konan Bike Park.


title: Voikkaa ja huikkaa

text:
Voikkaa ja huikkaa on Sleepy Sleepersin albumi.
Mukana ovat rumpali Harri Kinnunen, Saku Kuosmanen, kitaristina ja myös säveltäjänä mm. Hassisen koneessa soittanut Reijo Heiskanen sekä viimeistä kertaa Tiina Tiikeri. Albumilla on kappale "Onko järkee vai ei", joka on yksi Sleepy Sleepersin tunnetuimpia kappaleita.


title: Monoteletismi

text:
Monoteletismi on 600-luvulla muodostunut oppi, jonka keisari Herakleios I (keisarina 610–641) julisti Bysantin viralliseksi kristologiaksi yrittäen näin voittaa monofysitismin. Monoteletismin mukaan Kristuksella on kaksi luontoa, mutta lihaksi tulleessa Jeesuksessa vaikutti yksi tahto, "thelesis". Khalkedonin kirkolliskokouksen (451) kannattajat torjuivat monoteletismin valepukuisena monofysitisminä; tätä taistelua johti kreikkalainen munkki Maksimos Homologetes ('Tunnustaja', n. 580-662) kehittäen opin, jonka mukaan Kristuksen jumalallisella ja inhimillisellä
luonnolla kummallakin oli tahto ja oma toimintatapansa. Monoteletismi tuomittiin harhaopiksi kuudennessa ekumeenisessa kirkolliskokouksessa vuonna 680–681, ja asiaan palattiin vielä Trullossa vuonna 692.


title: Datapohjainen suoritus

text: Datapohjainen suoritus on tietojenkäsittelyn termi, joka tarkoittaa tuloksen tai reaktion laskemista heti kun lähtötiedot siihen ovat saatavilla.


title: Datapohjainen suoritus

text: Datapohjaisen suorituksen etuna on tuloksen saatavilla olo heti tarvittaessa. Joissain sovelluksissa huonona puolena on tulosten laskeminen turhaan - jos tulosta ei tarvita ennen uusien tietojen saapumista (eli uuden tuloksen laskemista), laskenta meni hukkaan. Datapohjaista suoritusta käytetään järjestelmissä, joissa tulokset pitää laskea hyvin suurella todennäköisyydellä. Samoin järjestelmissä joissa tulosten laskeminen vie kauan, mutta tarvittaessa tulokset pitää saada käyttöön nopeasti on erittäin vahva kysyntä datapohjaiselle suoritukselle.


title: Suomen poliisit

text: Suomen poliisit on Sleepy Sleepersin albumi.


title: Suomen poliisit

text: Anarkistisen levyn kansitekstit lupasivat "toimintaa, jännitystä, rakkautta ja sotaa" sekä "idiootti esityksiä". Levyn sävellyksistä, sanoituksista ja sovituksista vastasivat salanimet Pekos Beer, Tex Vodka ja Ginger Ale.


title: Suomen poliisit

text: "Jytinää Eestissä" -kirjan mukaan levyn innoittajina toimivat levynteon aikoihin esiin tulleet huonot kellaribändit. Levy oli mahdollisimman vähällä vaivalla tehty parodia bändeistä, jotka rääkyivät ja vihasivat kaikkea.


title: Akallinen mies

text: Akallinen mies on vuonna 1986 valmistunut Edvin Laineen ohjaama elokuva. Se on jatko-osa 1983 valmistuneelle "Akattomalle miehelle" ja jäi Edvin Laineen viimeiseksi elokuvaohjaukseksi. Ensi-ilta oli 5. joulukuuta 1986.


title: Antti Kukkonen

text: Antti Kukkonen (3. lokakuuta 1889 Kontiolahti – 14. helmikuuta 1978 Joensuu) oli suomalainen keskustapoliitikko, moninkertainen opetusministeri ja pitkäaikainen kansanedustaja.


title: Antti Kukkonen

text: Kukkonen oli Maalaisliiton kansanedustajana vuosina 1919–1945 ja uudelleen vuosina 1954–1962. Hän istui kaikkiaan 38 valtiopäivät ja on yksi Suomen pitkäaikaisimmista kansanedustajista. Kukkonen oli Nykysuomen sanakirjan syntyyn johtaneen eduskunta-aloitteen johtohahmoja.


title: Antti Kukkonen

text: Kukkosen ministerinura alkoi apulaisopetusministerin tehtävissä pääministeri Lauri Ingmanin toisessa hallituksessa vuonna 1924. Opetusministerinä hän toimi tämän jälkeen Sunilan ensimmäisessä ja toisessa hallituksessa, Kallion kolmannessa ja neljännessä hallituksessa sekä toisen maailmansodan aikana Rytin toisessa hallituksessa ja Rangellin hallituksessa.


title: Antti Kukkonen

text: Kukkonen tuomittiin muun sodanaikaisen poliittisen johdon mukana sotasyyllisyysoikeudenkäynnissä kahdeksi vuodeksi vankeuteen. Hänet vapautettiin vuonna 1947 hänen kärsittyään vankeusrangaistuksen lähes kokonaisuudessaan vankilassa. Kukkoselle itselleen hänen joutumisensa syytetyksi tuli täytenä yllätyksenä. Valpon etsivät tavoittivat Kukkosen tämän kotoa Pielisensuusta vasta vuorokautta myöhemmin kuin muut, Helsingissä asuneet syytetyt, eikä kukaan ollut ehtinyt varoittaa häntä tulevasta.


title: Antti Kukkonen

text: Opetusministerinä toimineen Kukkosen päätyminen sotasyyllisten listalle hämmensi Kukkosen itsensä lisäksi oikeusistuinta ja oikeudenkäyntiä valmistellutta tutkijakuntaa. Kukkosen sotasyyllisyys olikin epäsuora tulos Neuvostoliiton tavoitteesta saada Väinö Tanner tuomituksi oikeudenkäynnissä. Tannerin syyllisyydelle oli hankalaa löytää selkeitä perusteita, jolloin muodolliseksi syyksi otettiin Tannerin jäsenyys ulkoasianvaliokunnassa sekä Rangellin että Linkomiehen hallituksissa. Ulkoasiainvaliokuntaan kuuluivat myös Antti Kukkonen ja Tyko Reinikka, jotka oli siten asetettava syytteeseen samalla perusteella.


title: Antti Kukkonen

text: Neuvostoliiton hallituksen äänenkannattaja Izvestija julkaisi joulukuussa 1945 Suomen sotasyyllisyysoikeudenkäyntiä käsitelleen kirjoituksen, jossa pääsyylliseksi nimettiin Väinö Tanner ja hänen "merkittävimmiksi rikostovereikseen" Risto Ryti, Jukka Rangell ja Tyko Reinikka. Edwin Linkomies, Toivo Kivimäki ja Henrik Ramsay olivat lehden mukaan olleet edellisten "välikappaleita", kun taas Kukkonen näytti olleen niin vähäpätöinen, että hänen nimeään ei mainittu kirjoituksessa lainkaan.


title: Antti Kukkonen

text: Kukkosen vanhemmat olivat maanviljelijä Juho Lauri Kukkonen ja Kaisa Liisa Ilvonen. Kukkonen meni naimisiin Elsa Maria Marttisen kanssa vuonna 1927.


title: Antti Kukkonen

text: Joensuussa sijaitseva Kukkolan tila, jota Kukkonen viljeli, toimii nyt kotimuseona sekä matkailu-, opetus-, ja virkistyspaikkana.


title: Laiska suoritus

text: Laiska suoritus on tietojenkäsittelyn termi, joka tarkoittaa asian laskemista tai siihen reagoimista vasta kun siihen on tarvetta, mutta ei aikaisemmin. Laiska suoritus on synonyymi "tarvepohjaiselle suoritukselle".


title: Laiska suoritus

text: Laiskan suorituksen hyötyjä ovat tehokkuuden lisääntyminen välttämällä turhia laskusuorituksia, virhemahdollisuuksien väheneminen yhdyslauseiden arvonmäärityksessä, ja mahdollisuus äärettömien tietorakenteiden muodostamiseen.


title: Laiska suoritus

text: Datapohjainen suoritus on laiskan suorituksen vastakohta.


title: Nikolaiitat

text: Nikolaiitoista ei tiedetä muuta kuin maininnat Ilmestyskirjassa (Ilm. 2:6,15), jossa heidän sanotaan seuraavan "Bileamin oppia, tuon miehen, joka opetti Balakille (Moabin kuninkaalle), miten vietellä israelilaiset harjoittamaan siveettömyyttä". Raamatun vuoden 1992 käännöksen alaviitteessä kerrotaan nikolaiittojen olleen "seurakuntaa uhannut lahko". Eusebiuksen mukaan lahko oli lyhytikäinen; siitä ei löydy jälkeäkään vuoden 200 jälkeen. On epävarmaa onko heillä mitään tekemistä Nikolauksen kanssa, joka mainitaan Apostolien teoissa (Ap.t. 6:5).


title: Linnukkapatsas

text: Linnukkapatsas on Limingassa sijaitseva muistomerkki.


title: Linnukkapatsas

text: Patsas pystytetiin vuonna 1934 muistoksi venäläisten tekemästä hävitysretkestä vanhan vihan aikana vuonna 1496. Se sijaitsee Linnukkamäellä paikalla, jossa olivat Limingan toinen ja kolmas kirkko. Ne tuhoutuivat ns. pitkän vihan aikana 28. joulukuuta 1589 ja 25. marraskuuta 1592. Muistomerkin on suunnitellut liminkalaissyntyinen arkkitehti Niilo Kokko.


title: TIE-hävittäjä

text: TIE-hävittäjät (lyhenne sanoista Twin Ion Engine) ovat nimensä mukaisesti kaksoisionimoottoreilla toimivia kuvitteellisia "Tähtien sota" -elokuvasarjassa esiintyviä Galaktisen Imperiumin nopeita, mutta heikkorakenteisia tähtihävittäjiä. TIE-hävittäjät ja muut TIE-tyyppiset tähtialukset ovat esiintyneet useissa elokuvissa, televisiosarjoissa ja sarjakuvissa.


title: TIE-hävittäjä

text: Industrial Light & Magicin Colin Cantwell loi konseptimallin TIE-hävittäjän pallonmuotoisesta ohjaamosta ja kuusikolmioiden muotoisista paneeleista "alkuperäistä Tähtien sotaa" (1977) varten. "Tähtien sodan" luoja George Lucas piti aluksen perussuunnittelussa, mutta Cantwellin suunnitelmassa oli muutamia yksityiskohtia. Joe Johnston lisäsi malliin muutaman yksityiskohdan, kuten ohjaamon ikkunen sekä kiinnityspisteet paneelien ja runkon välille.


title: TIE-hävittäjä

text: Alun perin aluksilla oli sininen väri, mutta ensimmäisessä elokuvassa TIE-hävittäjät olivat harmaita, jotta niitä olisi helpompi kuvata sinisellä chroma key -kankaalla; Elokuvissa "Imperiumin vastaisku" (1980) ja "Jedin paluu" (1983) TIE-hävittäjät olivat sinertävämpiä. Äänisuunnittelija Ben Burtt loi TIE-hävittäjille ääniefektin yhdistämällä norsun äännähdystä ja autolla ajamisen ääntä märällä säällä. TIE-hävittäjien taistelukohtausten "Millennium Falconin" ja Kapinaliiton X-siipihävittäjien kanssa oli tarkoitus muistuttaa toisen maailmansodan lähitaisteluita, muokkaajien käyttäessä vanhaa videokuvaa niistä malleina ja Industrial Light & Magicin valmistellessa elokuvan erikoisefektit. Darth Vaderin TIE Advanced X1 -hävittäjä "Tähtien sodassa" oli suunniteltu heti tunnistettavaksi, "Jedin paluussa" esiintyneet TIE-torjuntahävittäjät suunniteltiin näyttämään nopeammilta ja pelottavammilta.


title: TIE-hävittäjä

text: Jedin hävittäjät elokuvassa "" (2005) suunniteltiin toimimaan ”siltana” elokuvassa "" (2002) jedien hävittäjien sekä TIE-hävittäjien välillä. "Sithin koston" lopussa nähdyt V-siipihävittäjät päästävät lähes samanalista ääntä kuin TIE-hävittäjät.


title: TIE-hävittäjä

text: "in" (2015) suunnittelijoilla oli useita keskusteluja siitä, miten ”päivittää” TIE-hävittäjät elokuvaan, joka sijoittuu 30 vuotta "Jedin paluun" jälkeen. TIE-hävittäjien ulkoasu säilytettiin, mutta sen esteettisyyttä paranneltiin havainnollistamaan hävittäjän valmistusprosessin ja materiaalien parantelua.


title: TIE-hävittäjä

text: Jo alkuperäisessä "Tähtien sodassa" esitelty normaali malli TIE/ln-hävittäjä on helppo tunnistaa sen suurten kuusikulmaisten aurinkopaneelisiipien ja niiden keskellä olevan pyöreän ohjaamon takia. Hävittäjän ainoa aseistus on pyöreän ohjaamoikkunan alalaidassa sijaitsevat kylmät laserkärjet. Darth Vaderin käyttämä hävittäjässä TIE Advanced x1 oli pidempi peräosa sekä pidennetyt kaarevan näköiset, mutta kulmikkaat aurinkopaneelisiivet. Alukseen kuuluvat hyperajo ja suurempi tulivoima kuin TIE/ln-hävittäjiin. Sen edeltäjänä toimi animaatiosarjassa "Star Wars Rebels" nähty TIE Advenced v1, jonka paneelit ovat kaarevat ja lyhyemmät. "Imperiumin vastiskussa" esiteltiin TIE/sa-pommittaja, joka on kaksiosainen ja jolla on pallomaisten ohjaamojen sijaan sylinterimäiset ohjaamot, sekä TIE/sh-sukkula, joka on TIE/sa-pommittajan kehittyneempi versio. Kapteeni Needa lähetti elokuvassa pommittajat ja sukkulat seuraamaan "Millennium Falconia" asteroidien läpi. "Jedin paluussa" esiteltiin TIE/IN-torjuntahävittäjä, jossa on neljä laserkärkeä ja joka on tulivoimaisempi ja ketterämpi.


title: TIE-hävittäjä

text: "Star Wars: The Force Awakensissa" esitellyissä Ensimmäisen ritarikunnan TIE/fo-hävittäjissä oli Imperiumin TIE/ln-hävittäjistä poiketen suojakilvet ja muuten parannellut ominaisuudet. Elokuvassa esiteltiin myös TIE/sf-hävittäjät, joihin mahtui TIE/fo-hävittäjän sijasta kaksi matkustajaa. Siihen kuului myös hyperajo ja suurempi tulivoima. "Rogue Onessa" esiteltiin TIE/sk x1 -prototyyppihävittäjät (muilta nimiltään TIE/sk-ilmakehähävittäjä ja TIE striker), jotka näyttivät litteämmiltä kuin TIE/sh-sukkulat. Lisäksi ne olivat yksiosaisia ja niissä oli neljän kärjen sijasta vain kaksi. "ssa" esiteltiin TIE/vn-hävittäjä (tunnettu myös nimellä TIE silencer), joka oli tulivoimainen ja nopea Kylo Renin käyttämä malli. "Solo" esitteli raskaan TIE/rb-hävittäjän, jossa ohjaamon ja vasemman paneelin välissä on ylimääräinen osa kahdelle tehokkaalle lasertykille. "Star Wars Legends" -jatkumoon kuuluvassa "" -lentosimulaattoripelissä esiteltiin useita malleja, joista kehittynein malli, TIE/D-puolustaja, esiteltiin viralliseen kaanoniin "Star Wars Rebelsin" kolmannella tuotantokaudella suuramiraali Thrawnin suunnittelemana prototyyppinä, jonka hän halusi saada massatuotantoon.


title: Leipäreet

text: Leipäreet on kahdeksan pientä saarta käsittävä saariryhmä Simon edustalla Perämerellä. Saaristo sijaitsee Krunnien saariston pohjoispuolella, noin 16 kilometriä etelälounaaseen mannermaalla sijaitsevasta Simonkylästä, ja noin neljä kilometriä etelään Tiurasenkrunnista. Saaristo muodostuu kahdeksasta korkeasta kalliosaaresta, joita ympäröivät karikot. Saarilla on kalastusmökkejä.


title: Leipäreet

text: Saapaskarin ja Härkäleton saaret sijaitsevat noin neljä kilometriä etelään Leipäreiden saariryhmästä.


title: Novatiolaisuus

text: Novatiolaisia olivat vastapaavi Novatianuksen (vastapaavina 251-258) kannattajat, jotka vastustivat luopioiden ottamista takaisin kirkkoon ja kuolemansyntien anteeksiantamista kirkon pyhyyden tähden (vrt. myöhempi donatolaisuus). Suurinta menestystä Novatianus saavutti Vähässä-Aasiassa ja Syyriassa: siellä syntyi menestyksekäs novatiolainen kirkko, joka kutsui itseään 'kataareiksi' eli 'puhtaiksi' (heitä ei pidä sekoittaa keskiajan kataareihin). Kristitty valtiovalta ryhtyi toimenpiteisiin heitä vastaan 300-luvun lopulla. Novatiolaisia seurakuntia oli idässä vielä 600-luvulla.


title: Ofiitit

text: Ofiitit (eli "ofilaiset", "naassenit", "naassealaiset") olivat eräs luultavasti Aleksandrian juutalaista alkuperää ollut gnostilainen lahko varhain 100-luvulla. Ofiitit ottivat oppeihinsa babylonialaisen ja egyptiläisen mytologian aineksia. Heidän opeissaan on käärmeellä ("ophis") suuri merkitys, milloin hyvän, milloin pahan edustajana; joissakin lahkoissa se jopa identifioitiin Logoksen kanssa. He omaksuivat myös kaldealaista astrologiaa.


title: Ofiitit

text: Barbelo-gnostikot olivat eräs ofiittilahko, joka kuvattiin kirkkoisien kirjoituksissa pahamaineisena. Toinen ryhmä olivat kainiitit, jotka pitivät Luojaa pahana, ja siksi tuomitsivat kaiken, mitä Vanhassa testamentissa pidetään hyvänä ja arvostivat kaikkea, minkä Vanha testamentti tuomitsee (Juudas Iskariot on ainoa oikea apostoli). Keskiajan lusiferiaanit saivat vaikutteita näistä aatteista.


title: Ahti Kuoppala

text: Ahti Kuoppala (s. 17. heinäkuuta 1930 Jyväskylä) on suomalainen näyttelijä. Hän on näytellyt muun muassa nimiroolin televisio-elokuvassa "Simpauttaja" (1975) ja televisiosarjassa "Vain muutaman huijarin tähden", jossa hän esitti Rainer Mielosta. Hän oli 16 vuotta Kemin kaupunginteatterin palveluksessa ja jäi eläkkeelle Jyväskylän kaupunginteatterista vuonna 1993.


title: Ahti Kuoppala

text: Kuoppala asuu nykyisin Kemissä.


title: Herra 47

text: Herra 47 on Pirkka-Pekka Peteliuksen esittämä ja luoma roolihahmo, joka teki ensiesiintymisensä 6. kesäkuuta 1986 Yleisradion "Yömyöhä"-lähetyksessä, jossa Petelius esiintyi Pedro Hietasen kanssa. Tämän jälkeen hahmo siirtyi televisioon Peteliuksen ja Hietasen ohjelmiin.


title: Herra 47

text: Hahmo tuli tunnetuksi erityisesti Peteliuksen ja Aake Kallialan "Pulttibois"-sarjassa, ja siitä tuli yksi sarjan tunnetuimmista hahmoista. Herra 47 esiintyi "Pulttiboisin" lisäksi monissa muissakin Peteliuksen sketsiohjelmissa, kuten sarjoissa "Hei hulinaa", "Manitbois" ja "Viihdeohjelma Tukholma". Hahmo sai oman nimikkosarjansa vuonna 1994.


title: Herra 47

text: Herra 47 (oikealta nimeltään Naama Velli, esiintynyt myös nimellä Kaino Velli ent. Lind) on 47-vuotias mieshenkilö, joka yrittää epätoivoisesti saada itselleen naista. Hänen lukuisat iskemisyrityksensä ovat menneet lähes aina pieleen, koska Herra 47 on luonteeltaan äärimmäisen ylimielinen ja huonokäytöksinen. Hän yrittää hurmata naisia muun muassa runsailla rintakarvoillaan. Hän sanoo usein olevansa ”miesten mies”.


title: Herra 47

text: Usein Herra 47 esittää aluksi kohtuuttomia vaatimuksia naisen suhteen, mutta lopulta hän antaa periksi ja sanoo kelpuuttavan itsellensä minkä tapaisen naisen tahansa. Yleensä Herra 47 jatkaa iskuyritystään, kunnes sen kohteena oleva nainen lyö häntä. Silloin Herra 47 tokaisee yleensä: ”Sissos saatana!”


title: Patariinit

text: Patariinit eli potariinit olivat 1000-luvulta lähtien Pohjois-Italian kataareja ("pataria", 'roskaväki'), jotka tulivat lähinnä alemmasta papistosta ja kansasta, joissa vastakohtaisuus aatelistoon (ja johtavaan papistoon) oli liittynyt kirkon uudistusvaatimukseen. Edistysmielinen paavi Nikolaus II solmi patariineihin suhteet vuonna 1059 näiden noustessa kapinaan Milanon taantumuksellista arkkipiispaa vastaan.


title: Vatunki

text: Vatunki voi tarkoittaa ainakin seuraavia asioita:


title: Härkäletto

text: Härkäletto on kallioluoto Perämerellä Simon kunnassa, noin kahdenkymmenen kilometrin päässä Simonkylän luoteispuolella ja noin 14 kilometrin päässä Iin Vatungista länsilounaaseen.


title: Härkäletto

text: Yöpymispaikkana suositulla saarella on betoninen tunnusmajakka sekä retkisatama. Saarella on myös tulentekopaikka sekä kuivakäymälä. Saaren pohjoispuolella sijaitsee Saapaskarin kallioluoto.


title: Jully Ramsay

text: Julia Maria "Jully" Ramsay, o.s. Ekström (5. elokuuta 1865, Leppävirta – 24. maaliskuuta 1919, Helsinki) oli suomalainen suku- ja historiantutkija, joka tuotti myös alojen kirjallisuutta. Hän syntyi insinöörikapteeni, sittemmin toiminimi osakas Karl August Ekströmin (1823–1900) ja Aleksandrine Hackmanin (k. 1918) perheeseen. Jully Ramsay oli itse naimisissa vuodesta 1883 lähtien valtioneuvos August Ramsayn (s. 1859) kanssa.


title: Jully Ramsay

text: Jully Ramsayn suvun juurien kerrotaan olevan värmlantilaiset, kantaisänään Anders Göransson (s. 1674), joka asui Filipstadissa. Jullyn isänisä Nils Ekström (1785–1870) loi suvun haaran Suomeen muuttaessaan Tornioon kihlakunnan henkikirjuriksi ja naiden myöhemmin Katarina Grapen.


title: Jully Ramsay

text: Ramsayn 1909–1916 julkaistua neljän niteen sarjaa "Frälsesläkter i Finland intill Stora ofreden" (Suomalaisia aatelissukuja ennen isoavihaa) pidettiin aikanaan suuressa arvossa, sillä ne olivat ensimmäisiä suomalaisen sukututkimuksen lähdekirjoja, jotka perustuivat laajoihin arkistotutkimuksiin. Hän kirjoitti lisäksi lukuisia artikkeleita historia-aiheisiin lehtiin. Jully Ramsay oli ensimmäinen Suomen historiallisen seuran tutkijajoukkoon kutsuttu nainen.


title: Patripassianismi

text: Patripassianismi oli 200-luvulla mm. Noetoksen, Prakseaksen ja Sabellioksen kannattama modalistinen heresia, jonka mukaan Isä kärsi Poikana. Tämä myös merkitsee, että Kolminaisuuden persoonat ovat ainoastaan saman olemuksen erilaisia ilmaisutapoja.


title: Olavi Alakulppi

text: Olavi Eelis Alakulppi (17. heinäkuuta 1915 Rovaniemen maalaiskunta – 19. elokuuta 1990 Petersburg, Virginia) oli suomalainen maastohiihtäjä ja Mannerheim-ristin ritari.


title: Olavi Alakulppi

text: Alakulpin suku on kotoisin Rovaniemen Saarenkylästä. Hänen vanhempansa olivat Elis Heikki Alakulppi ja tämän toinen vaimo sallalainen Senja Törmänen. Pariskunnan mentyä naimisiin 1914 heille syntyi kaksitoista lasta, joista Olavi oli vanhin. Olavi Alakulppi harrasti liikuntaa ja urheilua jo nuorena, suorittaen muun muassa I luokan urheilumerkin ja II luokan voimistelumerkin. Hänen monia eri lajejaan olivat esimerkiksi viisiottelu, suunnistus ja sotilasottelu. Sarjakilpailuihin hän alkoi osallistua 15-vuotiaana. Alun perin Alakulpin päälaji talviurheilussa oli mäkihyppy, ensimmäiseen mäkikisaansa Ounasvaaralla hän osallistui 16-vuotiaana vuonna 1932. Myöhemmin hän osallistui myös yhdistetyn kilpailuihin. Alakulpin ennätykseksi mäkihypyssä jäi 39,5 metriä, joka oli vain puolitoista metriä tuolloista Ounasvaaran ison mäen ennätystä lyhyempi. Alakulppi astui varusmiespalvelukseen Lapin Rajavartiostoon 6. toukokuuta 1935, aliupseerikouluun Joensuuhun hänet määrättiin 1. syyskuuta samana vuonna. Maastohiihtokilpailuissa hän alkoi menestyä juuri varusmiespalveluksensa aikana talvella 1935–1936. Alakulppi kotiutettiin siviiliin 440 päivän jälkeen alikersanttina 18. heinäkuuta 1936. Naimisiin hän meni Eevi Johanna Kinnusen kanssa 19. marraskuuta 1939. Vain kolme päivää myöhemmin hänet ylennettiin kersantiksi.


title: Olavi Alakulppi

text: Alakulppi yleni talvisodan aikana vääpeliksi ja kävi upseerikoulun välirauhan aikana. Luutnantti, 6. divisioonaan kuuluneen Jalkaväkirykmentti 33:n kaukopartiojohtaja Alakulppi nimitettiin 17. heinäkuuta 1942 Mannerheim-ristin ritariksi numero 72. Ritari Alakulppi poseeraa saman vuoden jouluna ilmestyneen Martti Jukolan ja Hugo Valkeapään toimittaman Urheilijan Joulu -lehden (Suomen Urheilulehti nro 47) kansikuvassa.


title: Olavi Alakulppi

text: Alakulppi toimi ritariksi nimittämisensä jälkeen vuosina 1942–1944 Erillisosasto Saussa, joka oli sijoitettu Savukoskelle saksalaislinjojen taakse varmistustehtäviin, lähinnä partisaanien takaa-ajoon. Osastossa hän toimi joukkueenjohtajana ja oli ensimmäisten joukossa muun muassa Seitajärven partisaanien tuhoja tutkimassa sekä takaa-ajossa. 14. huhtikuuta 1944 Alakulppi haavoittui vaikeasti vihollisen tulituksesta Sotatunturissa Savukoskella. Hänet ylennettiin kapteeniksi 23. syyskuuta 1944. Alakulppi osallistui myös Lapin sodan alkuvaiheeseen, muun muassa Olhavan taisteluun.


title: Olavi Alakulppi

text: Valpo pidätti Alakulpin turvasäilöön 2.9.1945 asekätkennästä epäiltynä. Oulun vankilasta hän karkasi Ruotsiin, josta siirtyi Marttisen miesten joukossa Yhdysvaltoihin ja palveli Yhdysvaltain armeijassa 1947–1968 useissa eri tehtävissä, myös muun muassa Saksassa, Japanissa ja Etelä-Koreassa. Taistelutoimiin hän osallistui Korean sodassa, mutta enimmäkseen hän toimi kouluttajana. Lisäksi hän osallistui muun muassa talvisodankäynnin ruokahuollon ja varusteiden kehitykseen ja kokeiluihin ja toimi hiihdon ja ampumahiihdon valmentajana. Alakulpin ja muutaman muun Marttisen miehen kehittämä oli esimerkiksi Yhdysvaltojen armeijan ensimmäinen ahkio. Yhdysvaltain armeijassa Alakulppi aloitti alokkaana, sittemmin hän palveli muun muassa kersanttina, luutnanttina ja kapteenina. Hän oli myös teknisistä syistä välillä kansalliskaartin kirjoilla. Alakulppi ylennettiin lopulta everstiluutnantiksi 1965, mistä tehtävästä hän jäi eläkkeelle 1. tammikuuta 1968.


title: Olavi Alakulppi

text: NATO:n tukikohdassa Länsi-Saksassa 1950-luvun loppupuolella komppanianpäällikkönä toimineen Alakulpin henkilökohtaisena autonkuljettajana kerrotaan toimineen varusmiespalvelustaan varusmieskersanttina suorittanut Elvis Presley. Presley palveli pääosin tiedustelujeepin kuljettajana muutaman kuukauden samaan aikaan kuin Alakulppi, mutta ei ollut hänen henkilökohtainen autonkuljettajansa.


title: Olavi Alakulppi

text: Suomen armeijassa Alakulpin sotilasarvot ja hänen saamansa mitalit olivat seuraavat:


title: Olavi Alakulppi

text: Lisäksi Alakulppi sai Saksan armeijan kultaisen lähitaistelumitalin, jonka hänelle luovutti kenraalieversti Eduard Dietl. Yhdysvaltojen armeijassa hänelle myönnettiin seuraavat kunniamerkit:


title: Olavi Alakulppi

text: Alakulppi voitti yhdessä Pauli Pitkäsen, Eino Olkinuoran ja Klaus Karppisen kanssa kultaa 4 × 10 kilometrin viestissä hiihdon maailmanmestaruuskilpailuissa 1939 Zakopanessa. Sodan jälkeen hän voitti Yhdysvaltain hiihtomestaruuksia 1949–1950. Hän edusti Yhdysvaltoja hiihdon maailmanmestaruuskilpailuissa 1950 Lake Placidissa. Suomessa hänen seuransa oli Ounasvaaran Hiihtoseura.


title: Olavi Alakulppi

text: Hiihtouransa aikana Alakulppi osallistui seuraaviin arvokisoihin:


title: Olavi Alakulppi

text: Alakulppi toimi pitkään Yhdysvaltojen kansallisen Olympiakomitean jäsenenä. Squaw Valleyssä hän avusti muun muassa selostaja Pekka Tiilikaista ja pääsi itsekin esiintymään radiossa Tiilikaisen jouduttua liikutukseltaan keskeyttämään selostuksensa. Yhdysvaltojen armeijan hiihtovalmentajana hän ikämiehenäkin peittosi kisoissa valmennettavansa.


title: Olavi Alakulppi

text: Yhdysvalloissa ollessaan Alakulppi yritti keräämänsä todistusmateriaalin ja oman silminnäkijälausuntonsa avulla vakuuttaa YK:n sotarikoksia tutkivan komission Neuvostoliiton partisaani-iskujen yhteydessä tekemistä murhista ja tihutöistä, mutta turhaan. Savukosken Seitajärven tapauksesta hän kirjoitti oman silminnäkijälausuntonsa. Alakulppi on haudattu Arlingtonin sotilashautausmaalle vaimonsa ja kuolleena syntyneen poikansa kanssa. Toinen pojista, Vesa Alakulppi (23. huhtikuuta 1941 Rovaniemi – 14. toukokuuta 1968), kaatui kapteenina Vietnamin sodassa, valmistuttuaan West Pointin sotilasakatemiasta.


title: Paulikiaanit

text: Paulikiaanit oli 600-luvulla syntynyt armenialainen uskonlahko, joka hylkäsi kaiken kultin ja papiston, lapsikasteen, kiirastulen, pyhimysten avuksihuutamisen ja kolminaisuuden. Paulikiaanien oppi juontaa juurensa markionismista ja manikealaisuudesta, eritoten messaliaaneista.


title: Paulikiaanit

text: Paulikiaanien perustaja oli ilmeisesti armenialainen Konstantinus, joka otti lisänimen Silvanus Paavalin seuraajana Raamatussa mainitun Silvanuksen mukaan. Sen sijaan tutkijoiden keskuudessa ei ole yhteisymmärrystä siitä, kenen Pauluksen mukaan paulikiaanit saivat ryhmäänsä viitanneen nimen. Konstantinus Silvanus Bysantin valtakunnan Aasian puoleisissa maakunnissa vaikuttanut manikealaisuus sai nyt selvemmin kristityn luonteen. Paulikiaanit aloittivat ilmeisesti pian ilmestymisensä jälkeen pitkän poliittisen ja sotilaallisen taistelun Bysanttia vastaan. Vuosien 668 ja 698 keisarit Konstantinus III ja Justinianus II lähettivät kaksi sotaretkeä paulikianeja vastaan. Lahkon perustanut Konstantinus Silvanus kivitettiin kuoliaaksi ja hänen seuraajansa paulikiaanien johtajana Simeon poltettiin.


title: Paulikiaanit

text: Paulikiaanit elpyivät 800-luvun puolella johtajansa Sergiuksen johdolla. Lahko levisi Ciliciaan ja Vähä-Aasiaan kasvaen siten, että se selvisi myös keisari Mikael I:n ja keisarinna Theodoran toteuttamista vainoista ja verilöylyistä. Suurimmillaan paulikiaanien vaikutusvalta oli 800-luvun kolmannella neljänneksellä sen johtajien Karbeaksen ja Chrysocheirin aikana. Paulikiaanien sotilaallinen mahti murtui lopulta Basileios I: heitä vastaan tekemän sotaretken jälkeen vuonna 872. Sittemmin paulikialaiset vaikuttivat enimmäkseen Traakiassa, jonne suuri osa heidän kannattajistaan oli siirretty rangaistuksena ja suojaamaan valtakunnan rajaa bulgaareja vastaan. Aasian puolella paulikiaanit säilyivät vähintään ristiretkiin saakka.


title: Paulikiaanit

text: Sittemmin paulikialaiset opetukset vaikuttivat etenkin makedonialaisten, bulgarialaisten ja kreikkalaisten talonpoikien keskuudessa ja vaikutti todennäköisesti bogomiilienn syntyyn 900-luvun puolella. Kataarit saivat bogomiilien välityksellä vaikutteita paulikiaaneista ja manikealaisista.


title: Hamari

text: Hamari voi tarkoittaa:


title: Pneumatomakianismi

text: Pneumatomakit (, "henkeä vastaan taistelevat") olivat 300-luvun lopun ja 400-luvun alun kirkko-oppineita, joiden johtaja oli Eustathios Sebastelainen. Opin alkuunpanija oli Makedonios I Konstantinopolilainen, siitä opin toinen nimitys "makedonialaisuus". Pneumatomakit vastustivat muun muassa Athanasioksen ajatusta siitä, että Pyhä Henki on samaa olemusta kuin Isä ja Poika. Näkemystään pneumatomakit perustelivat sillä, että siitä ei ollut todistusta Raamatussa, joka päinvastoin kuvasi Hengen ylimmäksi luoduista.


title: Pneumatomakianismi

text: Pneumatomakianismia vastustaessaan ja puolustaessaan oikeaa oppia Athanasios ja Basileios vetosivat perinteiseen kastekaavaan (Matt. 28:18-20), joka osoittaa Hengen olevan osallisena samasta jumalallisuudesta kuin Isä ja Poika.


title: Pneumatomakianismi

text: Oppi määriteltiin kerettiläiseksi.


title: Hamari (Simo)

text: Hamari on kylä Simon kunnassa entisen Lapin läänin eteläosassa. Kylässä on noin 200 asukasta. Kylä sijaitsee Simojoen etelärannalla seututien 924 varrella noin kymmenen kilometrin päässä Simon kunnan keskustaajamasta. Hamarissa oli kyläkoulu vuoteen 2005 asti. Tämä Hamarin kylä sijaitsee korkealla Simojoen jokitörmällä. Törmän alla kuohuu Hamarinkoski ja kosken etelärannalla on jäänteitä myllykanavasta. Aikanaan sijaitsi Jaakko Hamarin myllyrakennus paikalla jossa joen vedet kallioiden muodostamasta "portista" syöksyvät Hamarinsuvantoon. Hamari on omakotitalo valtaista aluetta, sekä suosittu lomasuntoalue.


title: Honey Aaltonen

text: Honey Aaltonen (oik. Isko Kaleva Honey Aaltonen) (s. 1960) on suomalainen rumpali, säveltäjä, sanoittaja, radiotoimittaja ja kirjailija. Honey toimii mm. Blues News -lehden toimittajana ja Jussi Kettu Bandin rumpalina. Lisäksi hän on tuottanut mm. Jolly B. Goodin, Knucklebone Oscar & his Hitmenin, The Eviltonesin ja Sepi Kumpulaisen äänitteitä sekä Blue Northin julkaisemat kokoelmalevyt "Living Finnish Blues" ja "Blues News Is Coming". Aaltonen on myös ollut Suomen Afroamerikkalaisen Musiikin Yhdistyksen eli SAMY ry:n (vuodesta 2006 Finnish Blues Society ry) varapuheenjohtaja. Hän on myös tuttu helsinkiläisen Fennica-levykaupan tiskin takaa.


title: Henkilö

text: Henkilö on yksityinen ihminen ja persoona. Termillä voidaan viitata myös ihmisen yksilölliseen olemukseen.


title: Henkilö

text: Filosofien määrittelemänä henkilö on se ihminen, jolla on tietyt psykologiset kyvyt, joita pidetään välttämättöminä ja tarpeellisina täyttääkseen vaatimukset. Vaatimuksina on yleisesti muun muassa kyky ajatella, itsetietoisuus ja että on henkilökohtainen identiteetti, joka säilyy läpi elämän.


title: Henkilö

text: Oikeustieteessä henkilö eli oikeussubjekti tarkoittaa tahoa, jolle oikeusjärjestys voi asettaa oikeuksia ja velvollisuuksia. Henkilöitä ovat "luonnolliset henkilöt" eli ihmiset sekä "oikeushenkilöt" kuten yhtiöt. Henkilöiden asemaa oikeusjärjestyksessä tutkii henkilöoikeus.


title: Suomen varhaisteollisuus

text: Suomen varhaisteollisuus tarkoittaa niitä teollisuuden muotoja, joita Suomessa esiintyi ennen 1800-lukua, ennen ensimmäistä teollista vallankumousta ja fossiilisten polttoaineiden käyttöön ottoa.


title: Suomen varhaisteollisuus

text: Teollinen raudan tuotanto oli varhaisteollisuuden tärkeimpiä muotoja. Suomessa raudan tuotanto perustui kaivosrautaan, mutta myös järvi- ja suomalmiin. Erik Fleming avasi ensimmäinen rautakaivoksen Lohjan Ojamossa vuosina 1538–1540. Rautamalmi jalostettiin masuuneissa hiilen kanssa raaka- eli takkiraudaksi. Masuunit tuottivat aluksi rautaa pääasiassa sotatarviketuotantoon, kuten tykkien raaka-aineeksi.


title: Suomen varhaisteollisuus

text: Ruukkiteollisuus alkoi 1600-luvulla. Se oli käsitti metallien perusteollisuutta ja metallituotteiden, lähinnä työkalujen, valmistamista takomalla ja valamalla manufaktuuripajoissa. Huomattavimpia 1600-luvulla perustettuja ruukkeja olivat Teijon, Mustion, Antskogin, Billnäsin, Fagervikin ja Fiskarsin ruukit.


title: Suomen varhaisteollisuus

text: Puunjalostusteollisuuden alkuna voidaan pitää vesisahoja joita perustettiin Suomeen jo 1500-luvulla. Vuonna 1533 Halikon talonpojat myivät Flemingille sahamyllyn paikan Hossostenkoskelta. Mahdollisesti jo tätä ennen uskotaan Naantalin luostarin harjoittaneen sahaustoimintaa vesisahalla.


title: Suomen varhaisteollisuus

text: Kankaita kudottiin 1500–1600-luvuilla kotona ja myytiin kaupunkeihin. Ensimmäisiä teollisia tekstiiliyrityksiä perustettiin Turkuun vuonna 1738. Näitä olivat Wechterin villatehdas ja Friedrich Lütken sukka- ja nuttukutomo.


title: Suomen varhaisteollisuus

text: 1700-luvulla Suomessa toimi lasi- ja tupakkatehtaita. Strengbergin tehdas Pietarsaaressa aloitti toimintansa jo 1700-luvun puolivälissä käyttäen aluksi kotimaista raaka-ainetta.


title: Adelaiden katurata

text: Adelaiden katurata on Adelaiden kaduista koostuva väliaikainen kilparata Etelä-Australiassa. Radalla ajettiin 11 Formula 1:n Australian Grand Prix’ta vuodesta 1985 vuoteen 1995. Suomalainen Mika Häkkinen ajoi radalla rajusti seinään ja loukkaantui vuonna 1995.


title: Adelaiden katurata

text: Rata rakennettiin yhdistämällä yleisiä teitä ja erikseen rakennettu osuus Victoria Park -puistossa.


title: Adelaiden katurata

text: Nykyisin radasta on käytössä lyhyempi versio, jolla ajetaan Australian V8 -sarjan kilpailuja.


title: Tauno Lappalainen

text: Tauno Mikko Lappalainen (10. maaliskuuta 1898 Liperi – 25. tammikuuta 1973 Liperi) oli suomalainen maastohiihtäjä.


title: Tauno Lappalainen

text: Lappalainen voitti hiihdon maailmanmestaruuskilpailuissa kolme mitalia, joista kaksi hopeaa vuodelta 1926 (30 km, 50 km) ja yhden pronssin vuodelta 1930 (18 km). Sankt Moritzin 1928 olympialaisissa hän sijoittui 50 kilometrillä kuudenneksi ja neljä vuotta myöhemmin Lake Placidin olympialaisissa samalla matkalla seitsemänneksi.


title: Tauno Lappalainen

text: Lappalainen edusti urallaan Liperin Kivekkäät ja Viipurin Urheilijat -seuroja. Hän voitti viisi SM-mitalia mutta ei yhtään kultaista. Salpausselän Kisoissa hän sijoittui 50 kilometrillä toiseksi vuonna 1925. Aktiiviuransa jälkeen hän oli tunnettu suksi- ja suksivoidetehtailija. Hän kirjoitti 1930-luvulla hiihto-oppaita ja toimi vuosina 1943–1945 SVUL:n Karjalan piirin puheenjohtajana.


title: Tauno Lappalainen

text: Tauno Lappalaisen veli Martti Lappalainen oli myös menestynyt hiihtäjä. Heistä on Veikko Jalavan vuonna 1967 tekemä yhteispatsas Liperissä.


title: Mikey Way

text: Michael James "Mikey" Way (s. 10. syyskuuta 1980 New Jersey, Yhdysvallat) on isoveljensä Gerard Wayn perustaman My Chemical Romance -yhtyeen basisti. Mikey on ollut 27. maaliskuuta 2015 lähtien kihloissa Kristin Colbyn kanssa. Hän oli naimisissa yhdysvaltalaisen Alicia Simmonsin kanssa, kunnes ilmeni miehen pettäneen tätä fanitytön kanssa. Suhde kuitenkin loppui helmikuussa 2014.


title: Mikey Way

text: Mikey Way on syntynyt ja kasvanut Yhdysvaltain New Jerseyn osavaltion ssä . Mikey löysi My Chemical Romancelle nimen Irvine Welshin kirjasta "Ecstasy: Three Tales of Chemical Romance" ollessaan töissä Barnes and Noble - nimisessä kirjakaupassa Cliftonissa.


title: Mikey Way

text: My Chemical Romancen alkuaikoina Mikey vasta opetteli soittamaan bassoa, ja bändi etsi basistia korvaamaan hänet. Life on the Murder Scene -DVD:n haastatteluissa hän kertoo kuitenkin olleensa basistina muissa bändeissä jo ennen My Chemical Romancea. Mikey kuitenkin vakiintui bändin jäseneksi ja soitti siinä aina vuoteen 2013 asti, jolloin yhtye hajosi. Yleisimmin hän käyttää Fenderin Highway-sarjan bassoja. Way omisti lähinäköä parantavat lasit, mutta kävi näköleikkauksessa, eikä hänen tarvitse enää käyttää lasejaan.


title: Mikey Way

text: Vuonna 2014 Mikey ja David Debiak ( vokalisti, New London Fire kitaristi) perustivat yhtyeen nimeltä . Mikey soittaa yhtyeessä bassoa ja koskettimia, sekä taustalaulaa. Hän myös jakaa joitain soittimia Davidin kanssa.


title: Mikey Way

text: The Black Paraden nauhoitusten aikana Mikeyllä oli vaikeuksia käsitellä henkilökohtaisia ongelmia, joiden takia hän lähtikin bändistä väliaikaisesti. Mikey oli tuolloin lähellä jättää bändin pysyvästi. Hän sanoi Alternative Pressin haastattelussa: "I was either offing myself, or leaving the band. Those were my two options." "("Olin joko tekemässä itsemurhaa tai lähtemässä bändistä. Ne olivat kaksi vaihtoehtoani.")" Joulukuussa 2006 Blenderin aikakauslehdessä Mikey selitti ahdistustaan. "Here I was, I finally had everything I'd struggled for my whole life, and it wasn't fun anymore. I was standing on the stage looking out, and not enjoying it at all", hän kertoo lehdessä. "("Tässä minä olin, vihdoinkin minulla oli kaikki minkä vuoksi olin taistellut koko elämäni, ja se ei ollut enää hauskaa. Seisoin lavalla katsoen yleisöä, enkä nauttinut siitä ollenkaan.")"


title: Mikey Way

text: Mikey jätti yhtyeen hetkellisesti vuonna 2007 asuakseen My Chemical Romancen asianajajan ja "bändin äidin", Stacey Fassin kanssa. Hän meni psykologille ja tapasi terapeutin neljä kertaa viikossa. Monien viikkojen jälkeen hänellä todettiin kaksisuuntainen mielialahäiriö. Terapian jälkeen hän palasi takaisin äänitysstudioon.


title: Mikey Way

text: Electric Centuryn EP:n nauhoitusten aikaan vuonna 2014 Mikey lähetettiin vierotukseen huumeista ja alkoholista. Myöhemmin samana vuonna hän kertoi yhtyeen nettisivuilla käyttäneensä huumeita jo vuosikymmeniä, ja että oli onnekas ollessaan vielä hengissä. Hän myös kertoi pääseensä eroon addiktiostaan, ja rohkaisi kaikkia apua tarvitsevia pyytämään sitä.


title: Premonstratenssit

text: Premonstratenssit olivat Norbert Xantenilaisen (n. 1080 – 1134) perustama hengellinen ritarikunta; hän perusti vuonna 1121 luostarin Prémontréen Pohjois-Ranskaan pappissäätiönä, jonka tehtävänä oli saarnaaminen askeettisessa köyhyydessä eläen. Hän hyväksyi augustinolaissäännön täydentäen sitä sisterssiläisten puritaanisesta luostariperinteestä ottamillaan määräyksillä. Uudet premonstratenssiluostarit, joita syntyi nopeassa tahdissa, hän organisoi Citeaux'n mallin mukaan; mutta niin suuresti kuin sisterssiläiset vaikuttivatkin premonstratensseihin, nämä olivat maailmaan aivan eri tavalla suuntautuneita. Premonstratenssit ottivat vastuun pitäjänkirkosta ja ryhtyivät työhön länsislaavien parissa; heistä tuli etenkin länsislaavien alueilla tärkeitä taloudellisessa kehityksessä, koska alkoivat viljellä viljelemättömiä alueita, joihin asettuivat asumaan.


title: Poliisin poika

text: Poliisin poika on vuonna 1993 ilmestynyt Jari Tervon kirjoittama humoristinen jännityskirja, joka kertoo pankkiryöstöstä. Kirjan tapahtumat sijoittuvat Rovaniemelle. Pankkikonttori on Rovaniemen keskustan Valtakadun Kansallis-Osake-Pankin konttori. Kirjan takakannessa lukee muun muassa, että ”Tervo kirjoittaa enemmän tai vähemmän särkyneitten ihmisten suihin karmean hauskaa ja julmaa tekstiä, joka farssimaisen liioittelun jälkeen tummenee.”


title: Poliisin poika

text: Kertojat ovat eri luvuissa Trampas, tämän avopuoliso Marjaana, Marjaanan velipuoli Lepsu, poliisi Voitto Kiimalainen, Kiimalaisen anoppi Lyyti Porstua, Marjaanan sisko ja Lepsun siskopuoli Paula, Tukholmasta kuljettajaksi tullut somali Jusse ja sivullinen pikkulapsi Pirkka.


title: Poliisin poika

text: Teos muodostaa yhdessä edellisenä vuonna 1992 julkaistun "Pohjan hovi" -kirjan kanssa Rovaniemi-sarjan, joka on julkaistu tuplapokkarina "Rokuli" (ISBN 951-0-30793-9).Kirjan pohjalta on vuonna 1998 tehty Yleisradion tilaama televisioelokuva ”Poliisin poika” eli ”Jari Tervon Poliisin poika”, jonka on ohjannut ja leikannut Tapio Piirainen.


title: Saapaskari (Simo)

text: Saapaskari on asumaton karikoiden ympäröimä kallioluoto Perämerellä Simon edustalla Härkäleton pohjoispuolella. Saari sijaitsee noin kahdenkymmenen kilometrin päässä Simonkylästä lounaaseen ja noin 14 kilometrin päässä Iin Vatungista länsilounaaseen.


title: Finlandia University

text: Finlandia University on yliopisto Yhdysvalloissa Michiganin Hancockissa. Yliopiston perustivat amerikansuomalaiset vuonna 1896 nimellä "Suomi College". Yliopistossa opiskeli vuoden 2012 keväällä noin 600 opiskelijaa. Yliopisto jakautuu amerikkalaiseen tapaan erilaisiin schooleihin, jotka ovat School of Business, School of Art and Sciences, International School of Art and Design ja College of Health Sciences.


title: Finlandia University

text: Yliopistossa on opiskelijoille lukukausimaksu, joka on 3600 $. Lisäksi yliopistossa opiskeleville amerikkalaisille on vielä muita maksuja. Jos haluaa Suomesta vaihtoon Finlandia Universityyn tarvitsee maksaa vain tuo 3600 dollaria itse, ei muita lukukausimaksuja riippuen oman koulun vaihto-ohjelmista. Vaihto-opiskelijat asuvat Finlandia Hall -nimisessä kampusrakennuksessa, jossa on samalla myös ruokala. Finlandia Hall -rakennuksessa on neljä kerrosta ja niissä asutaan noin 20 neliön huoneissa, joka jaetaan yleensä paikallisen opiskelijan kanssa. Talossa on pyykkitupa, kerhohuoneita, olohuoneita, tietokonehuone, ruoanlaittomahdollisuudet omatoimisille opiskelijoille sekä turvallisuuspalvelut opiskelijoille.


title: Finlandia University

text: Yliopistossa on muun muassa "Paavo Nurmi Athletic Facility" -urheilukeskus sekä "Finnish American Heritage Center & Historical Archive" -kulttuurikeskus ja arkisto. Finlandia Universityllä on kaksi pääkampusta noin puolen kilometrin päässä toisistaan. Suomalaiset juuret näkyvät edelleen hyvin vahvasti yliopistossa, osa kampusrakennuksista on nimetty suomalaisten henkilöiden mukaan. Urheilu on erittäin suosittua, ja erilaisia urheilujoukkueita on jääkiekossa, jalkapallossa, koripallossa, curlingissa ja uinnissa.


title: Priscillianismi

text: Priscillianismi oli espanjalainen askeettinen liike ilmeisesti gnostisismista ja manikealaisesta dualismista vaikutteita saaneen perustajansa Avilan piispan Priscillianuksen (kuoli n. 385) mukaan. Priscillianismi katosi 500-luvulla.


title: Anselm Knuuttila

text: Anselm Knuuttila (2. maaliskuuta 1903 Iitti – 29. kesäkuuta 1968) oli suomalainen maastohiihtäjä. Hän voitti kaksi mitalia hiihdon maailmanmestaruuskilpailuista 1929 Zakopanessa, kultaa 50 km:n matkalta ja hopeaa 18 km:n matkalta.


title: Jørgen Bitsch

text: Jørgen Bitsch () oli tanskalainen kirjailija, elokuvatuottaja ja seikkailija-matkailija.


title: Jørgen Bitsch

text: Bitschin ensimmäinen teos oli nuortenromaani "Som kahytsdreng til Siam" (1940). Teoksissaan hän kuvasi matkojaan eri maissa. Hänen teoksiinsa kuuluvat muun muassa "Eventyr over alle grænser", "På motorcykel fra København til Kairo", "Bag arabiens slør", "Sort ekstase – indtryk fra centralafrika", "Ukendt land – rejse til Mongoliet" og "Fra Kilimanjaro til pygmæerne". Useita Bitschin teoksia on suomennettu, kuten "Miksi Budha hymyilee?", matkakuvaus Burmasta, Thaimaasta ja Kambodžasta.


title: Quadriga

text: Quadriga oli keskiajalla vallinnut raamatuntulkinnan metodi, jonka mukaan tekstistä voidaan löytää neljä merkitystä: kirjaimellinen, allegorinen, tropologinen (moraalinen) ja anagoginen (pelastusta koskeva).


title: Quadriga

text: Sittemmin Martti Luther laajensi tavat kahdeksaan: jokaista edellä mainittua merkitystä voidaan tulkita kirjaimellis-historiallisesti ("litera occidens") tai hengellis-profeetallisesti ("spiritus vivificans"), so. vanhatestamentillisesti tai Uuden testamentin lupauksen valossa.


title: Simonkylä (Simo)

text: Simonkylä on kylä Simon kunnassa, ja on entisen Lapin läänin eteläisin kylä. Kylä sijaitsee Perämeren ja Simojoen rantamaisemissa noin kolmen kilometrin päässä Simon kunnan keskustaajamasta etelään. Kylän halki kulkeva 1600-luvulla rakennettu Simonkyläntie on nimetty museotieksi noin kolmen kilometrin matkalta. Simonkylällä toimii Simonkylän kyläyhdistys, joka elvyttää vanhaa kyläperinnettä ja ylläpitää kylätoimintaa


title: Simonkylä (Simo)

text: Simonkylään asutus on vakiintunut 1400-luvulla, ja kylä on muodostunut viljelysmaisemaan paikallistietä seurailevaksi nauhamaiseksi kokonaisuudeksi. Tien varrella on yhä nähtävillä useita 1800-luvulta peräisin olevia tilojen päärakennuksia.Muuan muassa Pahnilan tilasta kunnostettu Simon kunnan ylläpitämä Pahnilan museo sijaitsee kylällä. Simonkylässä on ollut sepänpajoja ja sahoja 1800-luvulla. Simonkylästä kulki ennen toista maailmansotaa Simojoen ylittävistä silloista tärkein, joka kulki vastarannalla Onkalonperän kylään. Saksalaiset tuhosivat sillan perääntyessään Lapin sodassa. Simonkylä oli vuonna 1866 perustetun Simon kunnan keskustaajama Oulu-Tornion radan valmistumiseen asti. Kylällä toimi 1800-luvun lopussa toimintansa aloittanut Simonkylän koulu, joka oli kaksiopettajainen ala-asteen peruskoulu.


title: Simonkylä (Simo)

text: Simonkylän Vasankarissa sijaitsee suosittu Vasankarin uimaranta.


title: Sabellianismi

text: Sabellianismi oli modalistinen heresia. Sabellianisteja olivat ne kristityt, jotka 200-luvun alussa kannattivat Sabelliuksen käsitystä, että Isä, Poika ja Pyhä Henki eivät ole eri persoonia (lat. "persona" , kr. "hypostasis"), vaan saman Jumalan eri ilmestymismuotoja.


title: Sabellianismi

text: Sabellianismi syntyi, koska pelättiin kolminaisuusopin sisältävän salaista polyteismia. Varhainen Rooman kirkolliskokous tuomitsi sabellianismin vuonna 262, mutta se sai kannatusta laajoissa piireissä ja tärkeän sijan 200-luvun teologisessa väittelyssä. Lännessä johtavat kristityt ajattelijat torjuivat sabellianismin, mutta välienselvittely pakotti heidät säilyttämään kolminaisuusopissaan monarkiaperiaatteen. Idässä puolestaan Origeneen kolminaisuusoppi ja logoskristologia hyökkäsi sabellianismia vastaan ja torjui sen.


title: Sabellianismi

text:
Samantapaista ajattelua esiintyi aikaisemmin monarkianismissa ja myöhemmin
mm. Abélardin teologiassa ja socinolaisuudessa.


title: Nicollette Sheridan

text: Nicollette Sheridan (s. 21. marraskuuta 1963 Worthing, West Sussex) on englantilainen näyttelijä. Hänet tunnetaan parhaiten Edie Brittin roolista televisiosarjassa "Täydelliset naiset".


title: Nicollette Sheridan

text: Sheridan syntyi Worthingissä, West Sussexissa Englannissa brittiläiselle näyttelijättärelle, Sally Sheridanille. Hänen biologinen isänsä ei ole tiedossa. Sheridanin velipuoli, Nick Savalas, on myös näyttelijä. Sheridanilla on intialaisia sukujuuria.


title: Nicollette Sheridan

text: Ennen "Täydellisiä naisia" Sheridan näytteli muun muassa saippuasarjassa "Knots Landing" vuosina 1986–1993 ja voitti roolistaan Soap Opera Digestin vuonna 1990. Samana vuonna "People"-lehti nimesi hänet 50 maailman kauneimman ihmisen joukkoon. "Knots Landingin" päätyttyä Sheridan näytteli muun muassa elokuvissa "Spy Hard – lupa läikyttää" (1996) ja "Nuijaninja" (1997). Lisäksi hän oli ehdolla Grace Adlerin rooliin televisiosarjaan "Will & Grace", mutta menetti roolin Debra Messingille. Vuonna 2004 hänet nosti uudestaan pinnalle miestennielijä Edie Brittin rooli televisiosarjassa "Täydelliset naiset", josta tuli maailmanlaajuisesti suosittu.


title: Nicollette Sheridan

text: Vuonna 2017 Sheridan kiinnitettiin televisiosarjaan "Dynastia", joka perustuu 1980-luvun samannimiseen saippuasarjaan. Sheridan tulee mukaan sarjaan ensimmäisen tuotantokauden lopulla, ja hän näyttelee Alexis Carringtonia. Alkuperäisessä "Dynastiassa" samaa hahmoa esitti Joan Collins.


title: Nicollette Sheridan

text: Sheridan oli naimisissa näyttelijä Harry Hamlinin kanssa vuosina 1991–1993. Hän avioitui toisen kerran Aaron Phypersin kanssa alkuvuodesta 2016, mutta haki eroa tästä jo puoli vuotta häiden jälkeen, heinäkuussa 2016.


title: Socinolaisuus

text: Socinolaisuus oli Fausto Paolo Sozzinin (1539–1604) mukaan nimensä saanut unitarianistinen liike. Sozzini vaikutti muun muassa Transilvaniassa ja pakeni Puolaan, jossa vuonna 1605 kirjoitettiin socinolaisuuden ensimmäinen virallinen julistus, niin sanottu "Rakowin katekismus". Liike tukahdutettiin Puolassa 1658, mutta se eli edelleen muun muassa Transilvaniassa ja Englannissa, jossa sitä kutsuttiin unitarianismiksi.


title: Crossroads

text: Crossroads voi tarkoittaa ainakin seuraavia:


title: Subordinationismi

text: Subordinationismi on kristinuskon (harhaoppinen) käsitys, että Poika ja Henki ovat arvossa Isän alapuolella. Joskus termiä käytetään myös perinteisestä kolminaisuusopista, jossa Isän katsotaan olevan Kolminaisuuden lähde, minkä vuoksi Poika ja Pyhä Henki näyttävät olevan Isän "alla".


title: Taboriitit

text: Taboriitit olivat hussilaisuuden jyrkimmän suunnan kannattajia: he kuuluivat pääasiassa alempaan papistoon, pikkuporvareihin ja talonpoikiin, korostivat apostolisen köyhyyden ihannetta sekä maallikoiden ehtoollista (tasoittaen näin pappien ja maallikoiden eroa) ja pitivät rikasta kirkkoa ja paavia antikristuksena.


title: Taboriitit

text: Taboriitit perustivat 1420 noin neljäntuhannen kannattajan voimin Táborin kaupungin Etelä-Böömiin. Siellä he halusivat elää alkuseurakunnan ihanteiden mukaisesti. Taboriitit hylkäsivät valtiokirkon ja vanhan kirkon tradition, pyhäinjäännökset, kiirastuliopin, ehtoollisleivän, sielumessut ja kuvien ja messuvaatteiden käytön. Ennen tappiotaan vuonna 1434 he muodostivat sotilaallisen kaupunkiliiton, joka odotti tuhatvuotista valtakuntaa antikristuksen kanssa käydyn ratkaisutaistelun jälkeen: kirkko eläisi vailla omaisuutta tasa-arvoisuudessa ja veljeydessä, sillä olisi uusitestamentillinen muoto, ja Raamattu olisi sen ainoa ohje.


title: Taboriitit

text: Myöhemmin taboriitit liittyivät "Unitas Fratrum" -liikkeeseen. Taboriittien tappion jälkeen sen yhteiskunnallisesti vallankumouksellista, apokalyptistä julistusta levittivät Saksaan vaeltavat saarnaajat ja lentolehtiset, ja näin se vaikutti voimakkaasti reformaation radikaaliliikeisiin.


title: Australian Grand Prix 1999

text: Australian Grand Prix 1999 oli Formula 1 -sarjan osakilpailu, joka ajettiin 7. maaliskuuta 1999 Melbournessa, Australiassa. Kilpailun voitti Ferrarin Eddie Irvine, jolle voitto oli uran ensimmäinen.


title: Australian Grand Prix 1999

text: Startti myöhästyi, kun Barrichellon ja Herbertin autoissa syttyi tulipalo. Barrichello starttasi kilpailuun vara-autolla, mutta Herbert ei startannut ollenkaan. Pedro de la Rosa ajoi kilpailussa ensimmäisen F1-starttinsa ja saavutti myös ensimmäiset pisteensä. Kilpailun nopeimman kierroksen ajoi Michael Schumacher ajalla 1,32.112.


title: Artturi Rope

text: Arthur (Artturi) Rope (vuoteen 1935 Robertsson; 28. toukokuuta 1903 Ruokolahti – 23. maaliskuuta 1976 Helsinki) oli suomalainen sotilaskapellimestari ja musiikkikapteeni.


title: Artturi Rope

text: Rope opiskeli Helsingin Musiikkiopistossa 1922–1930 ja suoritti sotilaskapellimestarin tutkinnon vuonna 1934. Hän toimi 1934–1953 Suomen Valkoisen Kaartin Rykmentin soittokunnan, sittemmin Helsingin Varuskuntasoittokunnan (nyk. Kaartin soittokunta), kapellimestarina.


title: Artturi Rope

text: Rope on säveltänyt ja sovittanut noin 500 teosta, joista suurin osa on puhallinorkesterille tehtyjä sovituksia, muun muassa Jean Sibeliuksen ja Pjotr Tšaikovskin sinfonioista. Sotien aikana hän sovitti lähes kaiken silloin käytössä olleen marssi- ja viihdemusiikin sotilassoittokunnalle. Näitä sovituksia on esitetty muun muassa Esplanadikappelin lavalla ja muissa soittotilaisuuksissa. Sotien aikana hän tuli tutuksi Asemiesiltojen kapellimestarina. Hänen tunnetuin sävellyksensä on fanfaarimarssi ”Sotamarsalkan hopeatorvet”.


title: Artturi Rope

text: Puolustusvoimille valittiin 1950-luvun alussa uutta ylikapellimestaria. Ropen syrjäytti Martti Parantainen, jonka kanssa hän ajautui lähes täydelliseen välirikkoon. Parantainen siirrätti kilpakumppaninsa Hämeenlinnaan, josta hänet siirrettiin reserviin vuonna 1953. Rope jatkoi opettajana muun muassa Sibelius-Akatemiassa sekä yksityisenä musiikinopettajana. Hän muun muassa opetti pianonsoittoa ja säesti laulajia kotonaan. Artturi Rope toimi Sibelius-Akatemian soitinnuksen ja johtamistaidon opettajana vuodesta 1944 kuolemaansa saakka.


title: Artturi Rope

text: Rope sai Director musices -arvonimen vuonna 1958. Hänet on haudattu Kaartin hautausmaalle Hietaniemeen.


title: Hussilaisuus

text: Hussilaiset olivat Jan Husin (noin 1371–1415) reformaatioaatteiden kannattajia Böömissä. Hus ja hussilaiset saivat huomattavasti vaikutteita John Wycliffeltä, mutta myös mm. Joackim Florislaiselta fransiskaanispirituaalien kautta.


title: Hussilaisuus

text: Vuonna 1412 paavi julisti Husin kannattajineen interdiktiin. Husia kuulusteltiin Konstanzin kirkolliskokouksessa vuonna 1415, ja kun hän kieltäytyi perääntymästä, hänet poltettiin roviolla kerettiläisenä. Tämän jälkeen hussilaiset järjestäytyivät vallankumousliikkeeksi, jossa oli kolme perusainesta: uskonnollinen, kansallinen ja yhteiskunnallinen. Saarnaaminen oli saatava vapaaksi, ehtoollinen jaettava maallikoille molemmissa muodoissa, kirkon oli luovuttava omaisuudestaan ja "privilegium forista" (pappien oikeudesta kirkolliseen tuomioistuimeen kuolemansyntien ollessa kyseessä).


title: Hussilaisuus

text: Hussilaiset jakautuivat kahteen leiriin: konservatiiveihin utraktivisteihin ja radikaaleihin taboriitteihin. Hussilaissodat (1420–1436) päättyivät suurelta osin Baselin kirkolliskokoukseen 1433, missä utraktivistien vaateet valtaosin tyydytettiin taboriittien jatkaessa taisteluaan (heidät lyötiin 1434).


title: Luettelo televisiosarjan Futurama jaksoista

text: Tämä on luettelo Yhdysvaltalaisen animaatiosarjan Futuraman jaksoista. Jaksot ovat tuotantokausikohtaisessa luettelossa alkuperäisessä Yhdysvaltain esitysjärjestyksessä. Luettelossa jaksot ovat lajiteltu esityskausien mukaisesti. Jakson tuotantokauden saat selville tuotantokoodin ensimmäisestä numerosta.


text:
Sarjaa tehtiin alun perin neljän tuotantokauden verran (jaksot 1-72), mutta nämä jaksot jaettiin Yhdysvalloissa viiteen eri esityskauteen esitystaukojen mukaan. Suomessa nämä esityskausien tauot eivät osuneet samoille paikoille kuin Yhdysvalloissa. Ensimmäisten 72 jakson jälkeen sarjasta tehtiin neljä elokuvaa, jotka jaettiin yhteensä kuuteentoista normaalimittaiseen jaksoon televisioesitystä varten (jaksot 73-88). Näitä kuuttatoista jaksoa voidaan pitää sarjan 5. tuotantokautena, ja ne on esittänyt Suomessa Subtv alkuvuodesta 2013. Yhdysvalloissa ne esitettiin 23. maaliskuuta 2008 – 30. elokuuta 2009.
Sarjan 6. tuotantokausi (26 jaksoa) esitettiin USA:ssa kahdessa osassa 24. kesäkuuta 2010 – 21. marraskuuta 2010 ja 14. heinäkuuta 2011 – 8. syyskuuta 2011.
Sarjan 7. tuotantokausi (26 jaksoa) esitettiin USA:ssa kahdessa osassa 3. heinäkuuta 2013 – 29. elokuuta 2012 ja 14. heinäkuuta 2011 – 4. syyskuuta 2013.


text: Suomessa MTV3 esitti ensiesityksinä kaudet 1-3, Subtv kaudet 4 ja 5. Tämän jälkeen kausia 1-4 on esittänyt FOX. Suomessa jaksoja 89-140 (kaudet 6-9) ei ole esitetty televisiossa, mutta kaikki sarjan jaksot on julkaistu DVD-bokseina.


text: Jaksot 1-72 on julkaistu neljänä DVD-boksina (kaudet 1-4) tuotantojärjestyksen mukaisesti. Bokseissa 3 ja 4 joidenkin jaksojen suomenkieliset nimet poikkeavat televisioesityksien yhteydessä käytetyistä nimistä.


text: Jaksot 73-88 on julkaistu Suomessa neljänä pitkänä DVD-elokuvana: , , ja .


text: Jaksot 89-140 on julkaistu kolmessa DVD-boksissa (kaudet 5 & 6, season 7 ja season 8). Näille jaksoille ei ole tiedossa suomenkielistä nimeä.


title: Karhunsammalet

text: Karhunsammalet ("Polytrichum") ovat lehtisammalten suku, johon kuuluu alle 200 lajia. Niitä kasvaa hyvin erilaisissa ympäristöissä maailman eri mantereilla.


title: Karhunsammalet

text: Karhunsammalet ovat tummanvihreitä sammalia, joiden muoto muistuttaa minikokoista männyn taimea. Karhunsammalet ovat kaksikotisia.


title: Karhunsammalet

text: Karhunsammalet kuuluvat kahteen eri sukuun: vuorikarhunsammalet ("Polytrichastrum") ja korpikarhunsammalet ("Polytrichum").


title: Likiarvo

text: Numeerisessa matematiikassa luvun "x" likiarvolla tarkoitetaan mitä tahansa sellaista reaalilukua "y", että erotuksen itseisarvo "|x−y|" on pienempi kuin jokin ennalta määrätty positiivinen arvo. Likiarvoja voidaan käyttää vertailemaan lukujen suuruuksia, jos näitä ei pysty muuten vertailemaan. Toisaalta, vaikka reaaliluvuille "x" ja "y" olisi voimassa "x < y", voi näiden lukujen likiarvoille olla voimassa "y" > "x". Tällaisten tilanteiden välttämiseksi voidaan monesti arvioida luvun likiarvon tarkkuutta ja tutkia, kuinka suureksi virhe voi korkeintaan kasvaa laskennan aikana.


title: Likiarvo

text: Monissa fysiikan laskelmissa on tärkeää osata arvioida likiarvoilla. Esimerkiksi paloturvallisuuslaskelmissa on pystyttävä laskemaan, minkä verran rakenteet kestävät mitäkin lämpötilaa. Tällöin jos tukipalkin mittoja ei pystytä laskemaan tarkasti, voidaan laskea, kuinka paljon heikompi palkki kestää, ja näin valita rakennukseen tätä vahvempi palkki.


title: Brasilian Grand Prix 1999

text: Brasilian Grand Prix 1999 oli Formula 1 -kauden toinen osakilpailu, joka ajettiin 11. huhtikuuta Interlagosin moottoriradalla Brasiliassa. Kilpailun voitti McLarenin Mika Häkkinen, jolle voitto oli kauden ensimmäinen. Häkkinen ajoi myös kisan nopeimman kierroksen ajalla 1,18.448. Stéphane Sarrazin ajoi Luca Badoerin sijasta.


title: Theopaskhitismi

text: Theopaskhitismi oli 500-luvulla syntynyt teologinen oppi, joka liitettiin Johannes Maxentinuksen kaltaisiin teologeihin ja jonka mukaan yksi Kolminaisuudesta ristiinnaulittiin. Esimerkiksi Hormisdaan (paavina 514-523) mukaan oppi oli mahdollisesti harhaanjohtava ja voi johtaa esimerkiksi patripassianismin tapaiseen heresiaan.


title: Jehovan todistajat ja syytteet lasten hyväksikäytöstä

text: Jehovan todistajia on syytetty heidän yhteisössään tapahtuvan lasten seksuaalisen hyväksikäytön peittelystä. Jehovan todistajien yhteisö joutui tarkastelun kohteeksi 1990-luvun lopussa ja 2000-luvun alussa, sattumalta samaan aikaan kun katolista kirkkoa syytettiin järjestelmällisestä hyväksikäytön peittelystä.


text: Vuoden 2001 helmikuussa "Christianity Today" kirjoitti artikkelin jossa väitettiin, että Jehovan todistajien sisäinen toimintatapa teki liikkeen jäsenille vaikeaksi ilmoittaa viranomaisille seksuaalisesta hyväksikäytöstä eikä noudattanut lakia koskien ilmoitusvelvollisuutta. Pian sen jälkeen, vuonna 2002, Erica Rodriguez nosti kanteen Washingtonin osavaltiossa sijaitsevassa oikeusistuimessa sen jälkeen kun seurakunnan vanhin oli tuomittu hyväksikäytöstä yhdeksitoista vuodeksi vankilaan. Rodriguez haki kanteessa tuomitulta ja Vartiotornin Raamattu- ja Traktaattiseuralta määrittelemättömiä vahingonkorvauksia hyväksikäytöstään. Vuonna 2003 Heidi Meyer väitti, että hänen avunpyyntönsä hyväksikäyttöasiassa sivuutettiin ja häntä kehotettiin vaikenemaan asiasta.


text: Vastaukseksi Jehovan todistajat esittivät vastustavansa kaikkia lasten hyväksikäytön muotoja. He rohkaisevat vanhempia – etenkin isiä – ottamaan aktiivisen roolin lapsiensa opastamiseksi ja suojaamiseksi lasten hyväksikäyttäjiltä. Jehovan todistajat vahvistavat, että paikallisseurakunnan vanhimpien odotetaan tutkivan kaikki hyväksikäyttösyytökset. Jehovan todistajat kertovat, että jos hyväksikäytön voidaan heidän tutkimusmenetelmillään todistaa tapahtuneen (mikä vaatii tapahtumalle "kaksi todistajaa" kuten he tulkitsevat 5. Mooseksen kirjan 19:15 ja Matteuksen 18:15-17 edellyttävän, tai vapaaehtoisen tunnustuksen) ja jos henkilö ei kadu tekoaan, hänet erotetaan seurakunnasta. Jotkut kritisoivat näitä vaatimuksia, sillä lasten seksuaaliselle hyväksikäytölle ei yleensä ole silminnäkijöitä. Jos lapsi itse tulee puhumaan seurakunnan vanhimmille, häntä pidetään vain yhtenä tapauksen todistajana. Koska kahta todistajaa ei ole, vanhimmat eivät voi viedä asiaa eteenpäin. Jos kaksi todistajaa todistavat syytettyä vastaan eri tilanteissa samantyyppisestä rikoksesta, todistus voidaan kuitenkin hyväksyä. Kriitikot myös väittävät, että Jehovan todistajien tulkintaa 1. Korinttilaiskirjeen 6. luvusta, jossa paheksutaan uskovien keskinäistä oikeudenkäyntiä maallisissa oikeusistuimissa, on sovellettu hyväksikäytön uhreja vastaan tilanteissa, joissa vanhimmisto on tutkimuksissaan todennut syytetyn syyttömäksi ja uhri haluaisi viedä asian viranomaisille.


text: Jehovan todistajat puolustautuvat esittämällä, että he noudattavat kaikkia lakiin pohjautuvia vaatimuksia, jotka koskevat hyväksikäyttötapauksista ilmoittamista viranomaisille ja että he rankaisevat ja erottavat lasten hyväksikäyttöön syyllistyneet seurakunnasta. Vartiotornissa 1.1.1997 sanotaan, että hyväksikäyttäjäksi tiedettyä ei nimitettäisi seurakunnassa vastuuasemaan. Herätkään päätoimittajan avustajana joidenkin artikkelien kirjoittamisessa auttamisessa työskennellyt Barbara Anderson kertoo kuitenkin, että pian tuon Vartiotornin kirjoituksen jälkeen seurakuntien vanhimmistoille lähetettiin kirje, jossa "hyväksikäyttäjäksi tiedetty" määritellään siten, että seurakunta ja yhteisö tietävät henkilön hyväksikäyttäjäksi. Andersonin tulkinnan mukaan ongelmaksi jää tällöin, että seurakunnan sisällä yksityisesti käsitelty hyväksikäyttötapaus jää määritelmän ulkopuolelle.Jehovan todistajat myös sanovat, että menettelytapoja on pikkuhiljaa parannettu. Jehovan todistajat kiistävät että heidän menettelytapansa suosisivat tai edistäisivät pedifiilien toimintaa.


text: NBC News -uutiskanava kertoi marraskuussa 2007 saamiinsa oikeudenkäyntimateriaaleihin perustaen, että Jehovan todistajien järjestöllä on ollut käytäntönä raportoida hyväksikäyttötapauksista anomyymisti viranomaisille mikäli laki on raportoimista edellyttänyt.


text: Vuonna 2001 perustetun Silent Lambs-järjestön tarkoituksena on tarjota ääni Jehovan todistajien liikkeessä seksuaalisesti hyväksikäytetyille. Yksi perustajajäsenistä on entinen amerikkalainen seurakunnanvanhin William H. Bowen, joka esiintyi NBC:n Dateline-dokumentissa. Silent Lambs:ia on kuitenkin kritisoitu, sillä se saa osan tuestaan Jehovan Todistajia vastustavilta järjestöiltä.


text: Barbara Anderson (s. 1940) on entinen Jehovan todistaja, joka työskenteli Jehovan todistajien maailmankeskuksessa New Yorkissa Yhdysvalloissa. Hallintoelimen kirjoitusosaston avustajana hän teki tutkimustyötä useita Jehovan todistajien julkaisemassa kirjallisuudessa olevia artikkeleita varten ja myös kirjoitti muutamia Herätkää! -lehdessä julkaistuja kirjoituksia 1980-luvun lopussa ja 1990-luvun alussa.


text: Anderson väittää perehtyneensä työssään myös siihen, kuinka hyväksikäyttötapauksia hoidetaan seurakunnissa. Hän kertoo artikkelissa "Barbara Andersonin löytöjä - Entinen Jehovan todistaja, joka oli petoksen silminnäkijä", että yritti saada muutoksia aikaan menettelytavoissa, jotka mahdollistivat hyväksikäytön jatkumisen seurakunnissa. Hänet erotettiin seurakunnasta toukokuussa 2002 noin puolitoista viikkoa ennen kuin NBC-televisioyhtiö lähetti Dateline-ohjelman, jossa Jehovan todistajien yhteisön hyväksikäyttöongelmaa käsiteltiin.


text:
Barbara Anderson julkaisi elokuussa 2007 CD-levyn "Secrets of Pedophilia in an American Religion, Jehovah's Witnesses in Crisis", joka sisältää 5000 sivua oikeuden pöytäkirjoja ja dokumentteja 12 oikeusjutusta, joissa Jehovan todistajien järjestö on ollut vastaajana vuodesta 1999 alkaen.
Dokumenttien ei ole kuitenkaan osoitettu todistavan Jehovan Todistajien yrityksistä peitellä hyväksikäyttötapauksia.


text: Vuonna 2002 Britannian yleisradioyhtiö BBC televisioi dokumentin "Suffer the little children", jossa Jehovan todistajien järjestöä syytettiin lasten hyväksikäyttötapausten peittelystä ja salaamisesta seurakunnissa. Dokumentissa esitettiin muun muassa, että Jehovan todistajien New Yorkin maailmankeskuksessa säilytetään salaista tietokantaa, jossa on yli 20 000 :n lasten hyväksikäytöstä epäillyn tai siihen syyllistyneen Jehovan todistajan nimet. Lyhyesti haastateltu Jehovan todistajien hallintoelimen edustaja Theodore Jaracz ei dokumentissa ota kantaa tietokannan olemassaoloon.


text: Muita aiheesta televisioituja dokumentteja: Yleisradion Yle TV2:n Silminnäkijä-ohjelma esitti BBC:n Panorama -dokumentin nimellä "Kärsi pieni lapsi". Lisäksi ohjelmassa haastateltiin Jehovan todistajien Suomen tiedottaja Veikko Leinosta, jonka mielestä ongelmaa on liioiteltu. Veikko Leinonen myös kiisti, että Suomesta lähetettäisiin lasten hyväksikäytöstä epäiltyjen tai siihen syyllistyneiden tietoja Yhdysvaltoihin Jehovan todistajien päätoimistoon.


text: Jehovan todistajien Vartiotorni-lehdessä puolustaudutaan: "Useissa maissa media on väittänyt, että todistajat ovat kieltäytyneet antamasta lapsilleen lääkärinhoitoa ja myös tieten tahtoen katsoneet läpi sormien uskonveljiensä vakavia syntejä. - - Vilpittömät ihmiset, jotka tuntevat meidät, tajuavat kuitenkin nämä syytökset vääriksi."


text: Jehovan todistajat ovat erottaneet seurakunnistaan henkilöitä, jotka ovat kertoneet mediassa näkemyksiään lasten hyväksikäyttöongelmasta Jehovan todistajien yhteisössä. Tunnettuja asian takia erotettuja Jehovan todistajia ovat NBC:n Dateline-ohjelmassa esiintyneet entinen amerikkalainen seurakunnanvanhin William H. Bowen ja hallintoelintä Brooklynissa tapausten selvittelyssä avustanut Barbara Anderson.


text:
Silent Lambs -järjestö julkaisi 9. toukokuuta 2007 lehdistötiedotteen ja järjesti lehdistötilaisuuden, jossa kerrottiin, että Jehovan todistajien järjestö on alkuvuonna 2007 sovitellut useita sitä vastaan Yhdysvalloissa nostettuja oikeusjuttuja, jotka liittyivät lasten seksuaaliseen hyväksikäyttöön seurakunnissa. Sopimukset tehtiin ennen juttujen varsinaisten oikeuskäsittelyjen alkamista, joten jutut eivät edenneet oikeuden käsittelyyn. Kaikkiaan 16 kantajan mukaan he joko joutuivat seurakuntien vanhimpien hyväksikäyttämiksi tai seurakunnassa vastuuasemissa olevat eivät toimineet kun hyväksikäyttöä epäiltiin. Uutisessa lainatun Silent Lambs -järjestön edustajan mukaan Jehovan todistajien järjestö maksoi kantajille korvauksia, jotka ovat mahdollisesti suurimmat järjestön historiassa. Laajasti uutisoidun uutisen mukaan Jehovan todistajien edustajat kertovat, että Jehovan todistajat ovat tyytyväisiä siihen, että sopimuksiin päädyttiin ja että se on parasta kaikkien osapuolten kannalta. Jehovan Todistajien edustajat myös pahoittelivat tapahtuneita ja kertoivat olevansa vilpittömästi pahoillaan uhrien puolesta.
Jehovan todistajien järjestön tiedotusosasto julkaisi internet-sivuillaan marraskuussa 2007 vastineen NBC News -uutiskanavan uutiseen koskien järjestön menettelytapoja tapausten yhteydessä. Jehovan todistajat ilmaisevat tiedotteessaan, että he vastustavat ehdottomasti hyväksikäyttöä ja että on uhrien kannalta hyvä, että tapaukset saatiin sovittua.


text: Vuonna 2005 oikeuden kuulemiseen edennyt tapaus koski seurakunnanvanhinta, joka vuonna 1994 tuomittiin 12 vuodeksi vankeuteen useiden lasten hyväksikäyttämisestä 1970- ja 1980-luvulla. Kantajien mukaan vanhimmat ja järjestön toimintatavoista päättävät olivat piittaamattomia vanhimman tekojen valvomisessa ja piilottivat tekoja yli 20 vuoden ajan antaen vanhimman säilyttää vastuuasemansa seurakunnassa.


text: Lokakuussa 2006 meneillään olevassa oikeudenkäynnissä Jehovan todistajien järjestö tuomittiin luovuttamaan oikeudelle seurakunnallisen oikeuskomitean pöytäkirjat ja muut hyväksikäyttöä koskevat tallenteet. Järjestö on tähän asti usein voinut välttyä luovuttamasta seurakunnallisia asiakirjoja ja muita tallenteita oikeudelle rippisalaisuuteen vedoten. Kalifornialaiset oikeusistuimet ovat järjestön vetoomuksista huolimatta kuitenkin todenneet, ettei rippisalaisuus päde Jehovan todistajien tapauksessa, sillä seurakunnanvanhimmat ovat joka tapauksessa velvollisia kertomaan luottamuksellisista keskusteluista New Yorkin Brooklynissä sijaitsevaan Jehovan todistajien maailmankeskukseen.


text: Järjestön puolustusasianajaja yritti kesäkuussa 2006 jättämällään noin 40-sivuisella vetoomuksella saada vetoomustuomioistuimen hylkäämään juttujen käsittelyn. Noin viikko sen jälkeen, 6.7.2006, kalifornialainen vetoomustuomioistuin hylkäsi vetoomuksen. Aikaisemmin New Yorkiin rekisteröity järjestö oli vedonnut siihen, ettei sitä ei-kalifornialaisena organisaationa voitaisi haastaa kalifornialaisessa oikeusistuimessa. Oikeus hylkäsi myös tuon vetoomuksen osoittaen, että järjestö on riittävästi edustettuna Kaliforniassa voidakseen tulla haastetuksi siellä oikeuteen.


text: Vuonna 2000 perheenisä tuomittiin 56 vuodeksi vankeuteen tyttärensä seksuaalisesta hyväksikäytöstä. Hänen tyttärensä haastoivat tämän jälkeen siviilikanteella paikallisseurakunnan, Jehovan todistajien järjestön sekä isänsä oikeudenkäyntiin. Oikeudenkäynti New Hampshiressa päättyi heinäkuussa 2005, jolloin kanteet hylättiin. Oikeuden mielestä paikallisseurakuntaa ei voinut haastaa siitä, että seurakunnan vanhimmat olivat jättäneet kertomatta viranomaisille hyväksikäytöstä, vaikkakin tyttöjen äiti oli asiasta raportoinut seurakunnan vanhimmille useita kertoja. Lain mukaan New Hampshiressa jokaisen täytyy kertoa epäillystä hyväksikäytöstä viranomaisille. Tästä poikkeuksena uskonnollisten johtajien kuten seurakunnan vanhimpien ei pidä raportoida viranomaisille silloin, kun heidän saamaansa tietoa koskee rippisalaisuus.


title: Ryöskärinkalla

text: Ryöskärinkalla on saari Iin kunnassa Perämerellä lähellä Simon kunnanrajaa, noin neljän kilometrin päässä Vatungin niemeltä länsiluoteeseen. Saari on matala ja sillä kasvaa pääasiassa lehtipuita ja pensaita. Metsästys on sallittu ilman maanomistajan lupaa.


title: Ryöskärinkalla

text: Saaren itärannalla noin 200 metrin päässä saaren eteläkärjestä on autiotupa, pieni kolmen hengen kamiinalämmitteinen kota. Saarella ei ole laituria.


title: Transsubstantiaatio

text: Transsubstantiaatio on roomalaiskatolisen kirkon oppi, jonka mukaan ehtoollisen leipä ja viini muuttuvat substantiaalisesti (aksidenssien säilyessä) Kristuksen ruumiiksi ja vereksi.


title: Transsubstantiaatio

text: Johannes Damaskolaisen mielestä kyseessä oli käsityskyvyn ylittävä tapahtuma, mutta yleensä kirkkoisät ja keskiajan teologit lähestyivät asiaa spekulatiivisemmin. Transsubstantiaatio-oppi oli keskeisellä sijalla muun muassa keskiajan filosofian universaalikiistassa.


title: Transsubstantiaatio

text: Corbien luostarin munkki Paschasius Radbertus ehdotti vuonna 844 ns. reaalipreesensiä; saman luostarin Ratramnus esitti leivän ja viinin olevan symboleja.


title: Transsubstantiaatio

text: Moderneissa maltillisemmissa tulkinnoissa (mm. Ulrich Zwingli) "transsignifikaatio" merkitsee leivän ja viinin merkityksen muuttumista, siihen liittyvä "transfinalisaatio" leivän ja viinin tarkoituksen muuttumista.


title: Zapadnaja Litsa

text: Zapadnaja Litsa () on Venäjän pohjoisen laivaston tärkein sukellusvenetukikohta. Se sijaitsee Kuolan niemimaan länsiosassa, Muotkavuonosta etelään työntyvässä Litsanvuonossa, Zaozerskin suljetun kaupunkipiirikunnan alueella. Tukikohta on noin 45 km Norjan rajasta itään, lähellä saman vuonon perukassa ennen sijainnutta Läntisen Litsan suomalaiskylää.


title: Zapadnaja Litsa

text: Vuonna 1958 sataman läheisyyteen muutama kilometri sisämaahan rakennettiin salainen asutuskeskus, nykyinen Zaozerskin suljettu kaupunki. Aiemmin se on tunnettu myös nimillä Severomorsk-7, Murmansk-150 ja Zaozjornyi. Kaupungista on 120 km Murmanskiin.


title: Zapadnaja Litsa

text: Laivastotukikohta käsittää on neljä erillistä satamaa tai tukikohtaa vuonon rannoilla. Näistä vanhin on Malaja Lopatka, joka oli jo Neuvostoliiton ensimmäisen, vuonna 1957 rakennetun ydinsukellusveneen K-3:n kotisatama. Muut ovat Bolšaja Lopatka, Nerpitšja ja Andrejevanlahti.


title: Zapadnaja Litsa

text: Andrejevanlahden () rannalla on laivaston käytetyn ydinpolttoaineen tärkein varastointilaitos. Laitos vaurioitui jo vuonna 1982, mutta väliaikaiseksi tarkoitettu varastointi on venynyt vuosikymmenien mittaiseksi. Laitoksesta on vuotanut radioaktiivista ainetta ympäristöön ja sitä pidetään vakavana ympäristöuhkana.


title: Kukkaruukku

text: Kukkaruukku on astia, jossa kasvatetaan erilaisia kasveja. Valmistusmateriaalina on yleisimmin terrakotta, mutta myös muovista, savesta, puusta tai kivestä voidaan valmistaa kukkaruukkuja.


title: Kukkaruukku

text: Yleensä kukkaruukun pohjassa on reikä, josta ylimääräinen vesi tulee ulos alusastialle, vaikka vettä antaisikin enemmän samalla kertaa. Näin kasvi pystyy imemään tätä vettä juurillaan, mikäli sen tarvitsee. Ulos avoimelle paikalle eivät reiättömät ruukut sovellu, koska kaatosateella ruukku voi kastua likomäräksi eikä ylimääräinen vesi pääse helposti pois.


title: Kukkaruukku

text: Kasveille, jotka eivät kestä märkyyttä, sopii parhaiten saviruukku, koska se hengittää ja sallii kosteuden haihtumisen.


title: Kukkaruukku

text: Varsinkin savesta ja kivitavarasta tehdyt ruukut voivat rapautua ja jopa haljeta ulkona pakkasessa talvella, joten ne on hyvä tyhjentää talveksi tai säilyttää muuten suojattuna talven yli. Koristellut mosaikki- ja posliiniruukut kannattaa pitää sisäkasveilla, sillä ne eivät pidä päivänvalosta ja saattavat muun muassa haljeta.


title: Kukkaruukku

text: Kuvan mukainen ruukku on muodoltaan katkaistu kartio. Sen tilavuus voidaan laskea seuraavalla kaavalla:


Kukkaruukku


title: Kukkaruukku

text: jossa formula_2 merkitsee tilavuutta, formula_3 korkeutta, formula_4 ruukun suuaukon sädettä ja formula_5 ruukun pohjan sädettä.


title: San Marinon Grand Prix 1999

text: San Marinon Grand Prix 1999 oli Formula 1 -sarjan osakilpailu, joka ajettiin 2. toukokuuta 1999 Imolassa, Italiassa. Kilpailun voitti Michael Schumacher, joka ajoi myös kilpailun nopeimman kierroksen ajalla 1,28.362.


title: Unblack metal

text: Unblack metal (tai kristillinen black metal) on termi, jota käytetään kuvaamaan sellaisia musiikillisesti black metalilta kuulostavia yhtyeitä, joiden kuvasto ja sanoitukset edustavat kristinuskoa. Se nähdään enemmänkin ideologiana kuin alalajina, sillä ei ole mitään tapaa soittaa black metalia kristillisesti. Tällaiset yhtyeet ovat kiistanalaisia lähinnä siksi, että monet black metalin edelläkävijät, varsinkin toisen aallon edustajat, halusivat rohkaista vihamieliseen suhtautumiseen kristinuskoa kohtaan. On väitetty, että kristilliset aatteet ovat vastakkaisia black metalin synkeän luonteen ja joidenkin yhtyeiden ihmisvihaa edustavian aatteiden kanssa.


title: Unblack metal

text: Ensimmäiset kristilliset black metal - albumit olivat norjalaisen Antestorin "Martyrium" (1994) ja australialaisen Horden samana vuonna julkaistu "Hellig Usvart", joka toi käsitteen ja termin unblack metal (sanaleikki Darkthronen sloganista "unholy black metal") viestimien tietouteen.


title: Unblack metal

text: Unblack metal nähdään ideologiana, jonka sanoitukset ja kuvasto esittävät kristinuskon myönteisessä valossa. Unblack metal ei ole alalaji, sillä ei ole mitään selkeätä tyyliä soittaa black metalia kristillisellä tavalla. Siten kristillinen black metal hyödyntää black metalin särökitaroita, kimakkaa kirkunaa, nopeatempoisia rytmejä ja melodioita sekä epätavallisia kappalerakenteita. Rockdetectorin Garry Sharpe-Young kertoo tietosanakirjassaan "A-Z of Black Metal", että "kaiken huipuksi on kristillisiä 'unblack'-yhtyeitä, jotka kaikkien aikomusten ja tarkoitusten mukaisesti näyttävät ja kuulostavat black metalilta sekä hyödyntävät samaa kuvastoakin, mutta vaikeaselkoisen murinalaulun ja särön taustalla ovat Jeesus Kristuksen julistukset."


title: Unblack metal

text: Jotkut unblack-yhtyeet kirjoittavat sanoituksia, jotka nimenomaan hyökkäävät satanismia vastaan, esimerkiksi Horde. Tämän kaltaiset aiheet hallitsivat kristillisiä black metal -piirejä vuosia. Etelä-Amerikan kristilliset black metal -piirit tunnetaan poikkeuksellisen kumouksellisista ja erittäin anti-saatanallisista sanoituksistaan. 1990-luvun lopulla yhtyeet alkoivat kirjoittaa enemmän filosofisempia ja idealogisempia sanoituksia, jotka käsittelevät usein kääntymystä, pelastusta, uskon kanssa kamppailua ja Raamatun jakeita.


title: Unblack metal

text: 1970-luvulla okkultismista oli tullut muotivillitys, joka innoitti varhaisten metalliyhtyeiden sanoituksia. 1980-luvun alussa jotkut yhtyeet käsittelivät tällaisia aiheita suorasukaisemmin, mukaan lukien Venom, Mercyful Fate ja Bathory. 1980-luvun puolivälissä metallimusiikki jaettiin lukuisiin alalajeihin, ja yksi laji nimettiin black metaliksi samannimisen Venom-albumin mukaan. 1980-luvulla tämä termi käsitettiin laajemmin, kun se tarkoitti kaikkia "saatanallisia" metalliyhtyeitä.


title: Unblack metal

text: Vaikka "kristillisiä metalliyhteitä" oli ollut olemassa 1970-luvun lopulta alkaen, selkeä vastakkainasettelu black metalin kanssa ilmeni vuonna 1984, kun chicagolainen doom metal -yhtye Trouble julkaisi raamatullisia aiheita käsittelevän albumin "Psalm 9". Metal Blade Records markkinoi yhtyettä "white metalina" vastakohtana black metalille. Laulaja Eric Wagner taustoittaa eräässä jutussa, että "sain katolisen kasvatuksen, ja on muistettava, että 1980-luvun alussa kaikki metalli oli vähän saatanallista, enkä pitänyt siitä." Hän antaa ymmärtää, että Metal Blade (tai omistaja Brian Slagel) tekaisi koko termin alun alkujaan: "Luulen, että Metal Blade yritti ennemminkin olla söpö tai jotain, että 'kun kaikkea [saatanallista metallia] kerran kutsutaan black metaliksi, niin miksei kutsuttaisi Troublea white metaliksi', joka on silkkaa roskaa." Vaikka 1980-luvun lopulla ja 1990-luvun alussa oli kristillisiä extreme metal -yhteitä, vasta vuonna 1994 syntyi käsite "kristillinen black metal".


title: Unblack metal

text: Australialaisen Horden albumia "Hellig Usvart", jonka Nuclear Blast Records julkaisi vuonna 1994, pidetään usein ensimmäisenä kristillisenä black metal -albumina. Horden ainoa jäsen Anonymous sanoi itse, että "ennen Hordea oli samanlaisia yhtyeitä, jopa Norjassa" tarkoittaen Antestoria, joka perustettiin 1990, vaikka ennen vuotta 1993 se soitti death-doom metalia nimellä Crush Evil. Antestorin esikoisalbumi "Martyrium" äänitettiin vuonna 1994. Pantokrator-yhtyeen "Nicolauksen" mukaan Juuri Antestor ja Horde aloittivat kristillisen black metalin. HM-lehden mukaan Martyrium-albumin progressiiviset ainekset kuten koskettimet, piano ja oopperamainen naislaulu, olivat aikaansa edellä Norjan äärimetallipiireissä. Yhtye aiheutti kohua paikallisessa black metal -harrastajakunnassa: Mayhem-yhtyeen Euronymous, jolla oli johtava asema alan pahamaineisissa piireissä, oli aikonut estää Crush Evilin toiminnan. Varg Vikernes kuitenkin tappoi Euronymouksen 1993, joten yhtye säästyi.


title: Unblack metal

text: "Hellig Usvart" aiheutti runsaasti kohua black metal -piireissä, ja tyylin harrastajat lähettivät tappouhkauksia Nuclear Blast Recordsin pääkonttoriin, vaatien yhtiötä paljastamaan yhtyeen jäsenten nimet. Ainoa varsinainen jäsen oli entinen Mortification ja Paramaecium -rumpali Jayson Sherlock. "Hellig Usvart" tarkoittaa norjan kielellä "pyhää epämustaa", ja albumilla käytetään termiä "holy unblack metal". Termi on Sherlockin mukaan sanaleikki Darkthrone-yhtyeen "unholy black metal" -sloganista. Humoristisuudestaan huolimatta jotkut kristityt metalliharrastajat alkoivat nimittää kristillistä black metalia "unblack metaliksi". Sherlockin mukaan "Hellig Usvartia" ei ollut tarkoitettu kristityille metalliharrastajille, jotka juuri ottivat albumin omakseen, vaan black metal -harrastajille myönteiseksi vaihtoehdoksi tyylin tuhoisalle sanomalle.


title: Unblack metal

text: Vuonna 1995 Ruotsissa perustettu Admonish tuli tunnetuksi siitä, että se nimitti itseään ensimmäisten joukossa kristilliseksi black metal -yhtyeeksi. Tämä aiheutti laajaa keskustelua black metal -piireissä ja sai erään harrastajan perustamaan pian Admonishin vastaisen kotisivun. Yhtye ei julkaissut edes demoa ennen vuotta 2005, mutta siitä huolimatta 1990-luvulla Metal Hammer -lehti nimitti Admonishia eräässä black metal -erikoisjulkaisussaan "yhdeksi johtavista kristillisista black metal -yhtyeistä. Vuoden 1995 jälkeen lukuisat yhtyeet eri puolilla maailmaa julkaisivat perättäin äänitteitään, mukaan lukien Kekal ja Beliah. Kekal on All Music Guiden kirjoittajan Eduardo Rivadavian mukaan "yksi ensimmäisistä Jakartasta, Indonesiasta kotoisin olevista metalliyhtyeistä, joka on saavuttanut kansainvälistä tunnustusta, ja he ovat mahdollisesti ensimmäisiä, jotka harjoittavat kristinuskoa soittaessaan black metalia." Brasilian ensimmäinen kristillinen black metal -yhtye oli Azbuk, ja Armeniassa vastaavassa asemassa oli Blood Covenant.


title: Unblack metal

text: Antestorin albumi "The Return of the Black Death" osoittautui vaikutusvaltaiseksi kristillisille black metal -piireille. Albumi julkaistiin vuonna 1998 Cacophonous Recordsilla, yhdellä maailman suurimmista black metal -levy-yhtiöistä, joka oli julkaissut levyjä sellaisiltä menestyviltä yhtyeitä kuin Cradle of Filth ja Dimmu Borgir. Albumi sai 4 pistettä 5:stä Kerrang!:lta ja Terrorizerilta, kahdelta suurelta brittiläiseltä metallimusiikkilehdeltä. The Whipping Postin Matt Morrow kirjoittaa, että "Antestorin "The Return of the Black Death" on juuri sitä mitä kristilliset black metal -piirit tarvitsivat."


title: Unblack metal

text: "Screams of Abel" -verkkolehden Phil Powellin mukaan 1990-luvun lopulla ja 2000-luvun alussa "kristillisten black metal -yhtyeiden kansainvälinen määrä kasvoi räjähdysmäisesti", ja black metal "vaikutti olevan nopeimmin kasvava tyylilaji kristillisissä metallipiireissä". Ruotsalaiset Crimson Moonlight ja Sanctifica, norjalaiset Vaakevandring ja Drottnar sekä suomalainen Mordecai julkaisivat studioäänitteittään ja saivat huomiota sekä tunnustusta ei-kristillisissä piireissä. Allmusicin mukaan Lengsel-yhtyeen albumi "Solace" (2000) sai kriitikoiden arvostusta.


title: Unblack metal

text: Vaikka unblack-piirit eivät ehkä ole osa black metal -piirejä, molempien suuntausten muusikot ovat tehneet yhteistyötä. Dimmu Borgirin kosketinsoittaja Stian Aarstad tuotti Vaakevandringin nimi-EP:n "Vaakevandring" vuonna 1999, ja Mayhemin Jan Axel Blomberg soitti rumpuja Antestorin "The Forsaken" -albumilla vuonna 2005.


title: Unblack metal

text: Nykyisin suuntauksessa vaikuttaa joukko yhtyeitä, jotka edustavat perinteisempää raakaa ja tuotantoarvoiltaan karumpaa, hiomatonta black metal -tyyliä, kuten Abdijah, Light Shall Prevail, Offerblod, Arch of Thorns, Flaskavsae, Elgibbor, Katumus, Antivenom, Bedeiah, Dormant, Firethrone sekä lukuisat muut, joilla on sopimus tyyliin erikoistuneilla levy-yhtiöillä, kuten Sullen Records ja EEE Recordings muiden muassa.


title: Unblack metal

text: Kristilliset black metal -yhtyeet eivät ole saavuttaneet merkittävää valtavirran menestystä musiikkimaailmassa. Kuitenkin jotkut yhtyeet, kuten Antestor, Frosthardr ja Crimson Moonlight, ovat soittaneet vuosittaisessa Cornerstone Festival -tapahtumassa, Bushnellissa, Illinoisissa, yhdellä maailman suurimmista kristillisistä musiikkifestivaaleista.


title: Unblack metal

text: Horden black metal -parodiakohu toi "kristillisen black metal" -käsitteen viestimien tietouteen jo vuonna 1995: esimerkiksi norjalainen sanomalehti Morgenbladet julkaisi 6. kesäkuuta 1995 aiheesta artikkelin nimeltä "MusikkOpp-ned oppnedkors!" (). Artikkelin kirjoittaja kuvailee, että "Horden albumi on jyrkkää satiiria norjalaisesta black metal -suuntauksesta." Samassa artikkelissa mainitaan myös norjalainen Antestor, ja laulaja Kjetil Molnes kertoo: "Samaistamme yhtyeemme black metaliin musiikkityylinä, emme aatteena tai elämänkatsomuksena."


title: Unblack metal

text: 2000-luvulla yhtyeet Admonish ja Frosthardr ovat saaneet huomiota tiedotusvälineissä: Admonishin muusikkokaksoset Emil (kitara) ja Jonas Karlsson (basso) näyttäytyivät Pimp My Ride International -ohjelmassa 6. lokakuuta 2006. Ohjelmassa kaksoset mainostivat yhtyettään ja Admonishin musiikkia soitettiin. Frosthardr sen sijaan oli mukana vuoden 2007 dokumenttiohjelmassa "Murder Music – Black Metal". Yhtyettä haastateltiin minuutin verran, ja jäsenet toivat kristillisen näkökulman asiaan.


title: Unblack metal

text: Ruotsalainen Mayhem-dokumentaristi Stefan Rydehed teki kristillisestä black metal -ilmiöstä puolituntisen dokumentin "Light in Darkness - Nemesis Divina", jossa haastateltiin yhtyeitä kuten Crimson Moonlight, Admonish ja Frosthardr. Dokumentti sai ensi-iltansa 29. toukokuuta 2008. Rydehed esitti Light in Darknessin eri musiikkifestivaaleilla vuonna 2008. Dokumentti julkaistiin virallisesti YouTubessa huhtikuussa 2010.


title: Unblack metal

text: Tiettyjen kriitikoiden kuten Sue-lehden Jussi Lahtosen mielestä tyylin kristillisen vastineen erottaminen black metalista eri termeillä "tuntuu melko turhalta" ja on lähinnä "semanttista kikkailua". Kuitenkin varhaiset yhtyeet Antestor ja Horde kieltäytyivät nimittämästä musiikkiansa black metaliksi, koska aikanaan tyyli yhdistettiin julkisesti viestimissä saatananpalvontaan. Siksi Horde nimitti tyyliänsä "holy unblack metaliksi", ja Antestor käytti nimitystä "sorrow metal". "Light in Darkness -- Nemesis Divina" -dokumentin ohjaaja Stefan Rydehed, joka sanoo tienneensä unblack metal -käsitteestä jo 1990-luvun alussa vaikkei hyväksynyt sitä, kertoo eräässä haastattelussa suuntauksen asemasta:


title: Unblack metal

text: Nykyisin useimmat kristilliset black metal -yhtyeet ajattelevat black metalin muuttuneen aatteellisesta suuntauksesta puhtaasti musiikilliseksi, ja siksi ne kutsuvat omaakin musiikkiaan black metaliksi. Ruotsalaisen Crimson Moonlight -yhtyeen laulaja Simon "Pilgrim" Rosén sanoo haastattelussa vuonna 2005: "Emme halua kutsua musiikkiamme unblack metaliksi tai white metaliksi, me soitamme black metalia." Rosén perustelee kantansa tarkemmin Ultimate Metal -zinen 24. toukokuuta 2005 julkaistussa haastattelussa:


title: Unblack metal

text: Usein "kristillinen black metal" nähdään mahdottomana käsitteenä: Shash Median ja Rockworld TV:n yhteistyönä tuottamassa black metal -dokumentissa "Murder Music – A History of Black Metal" (2007) kaikki haastateltavat muusikot ovat asiasta kysyttäessä sitä mieltä, että black metal ei voi olla kristillistä. Dokumentissa muusikot esittivät asiasta hämmentyneitä lausuntoja. Esimerkiksi englantilaisen Sabbat-yhtyeen laulaja Martin Walkyier ihmetteli: "Kristillinen black metal? Mitä ne [yhtyeet] tekevät? Rakentavatko ne kirkkoja? Korjaavatko ne niitä, siis sen jälkeen kun black metal -yhtyeet ovat polttaneet ne? (naurua)" Brittiläisen metallilehti Terrorizerin toimittaja Jonathan Selzer kertoo dokumentissa kokemuksistaan ja ajatuksistaan aiheesta:


title: Unblack metal

text: Beat the Blizzard -verkkolehden artikkelissa vuodelta 2007 kirjoittaja Jan Lindsø sanoo: "Monet metalliharrastajat ovat sitä mieltä, että 'ei pitäisi sallia' kristittyjen käyttää black metal -estetiikkaa musiikillisesti, koska heillä ei luonnostaan ole tätä pahuutta ja mahdollisesti ihmisvihaisia piirteitä, jotka monien mielestä ovat välttämättömiä, jos halutaan olla vakuuttavia black metal -muusikoina." Mayhemista vuonna 1988 uskoon tulonsa takia eronnut Kittil Kittilsen esitti eräässä haastattelussa huolenaiheensa suuntauksen muusikoita kohtaan: "Mielestäni he ovat täysin hakoteillä. En voi ymmärtää kuinka vakavasti he edes pystyvät tekemään sen (soittamaan black metalilta kuulostavaa musiikkia kristittyinä). He ovat täysin hukanneet päämäärän. Tarkoitan, jos haluaa olla kristitty, on oltava sitä kauttaaltaan, jos haluaa olla metal, on oltava sitä kauttaaltaan. Jos nuo ihmiset todella ottaisivat uskonsa vakavasti ja seuraisivat Sen opetuksia, johon sanovat hartaasti uskovansa, he eivät saattaisi itseään tuollaiseen asemaan. He ovat törmäyskurssilla kristillisen elämän ja opin kanssa. Sanon näin omasta kokemuksestani ja siitä mitä Raamatussa on kirjoitettu. Rockmusiikki, metallimusiikki ei liity mitenkään kristilliseen toimintaan!" Screams of Abel -lehdessä Antestorin entinen jäsen Morten Mageroy suhtautui myös varauksella unblack metalin yleistymiseen: "Toivon todella, että [kristillistä, black metalilta kuulostavaa musiikkia soittavat] ihmiset tietävät mitä tekevät. Tämä kuulostaa tylyltä, mutta olen nähnyt kun ihmiset menevät mukaan johonkin jota eivät tunne. En väitä, että nämä ihmiset pilaavat elämänsä, mutta olen nähnyt sen tapahtuvan joillekin, ja se pelottaa minua paljon." Mageroy puolustaa kuitenkin muusikoiden tarkoitusperiä: "Monet kristilliset yhtyeet ovat tehneet upeita asioita antaessaan Jumalan johtaa heitä. Tiedän, että Jumala käyttää monenlaisia tapoja viestintään, ja on tärkeätä, että kristityt vaikuttavat joka alueella, jokaisessa tyylilajissa, yksityisesti ja työssä."


title: Unblack metal

text: Tietyt alkuperäiset black metal muusikot ovat nykyisin sillä kannalla, että black metal ei edusta enää mitään aatetta. Esimerkiksi Mayhem-yhtyeen rumpali Jan Axel Blomberg (Hellhammer) kertoo venäläisen Metal Library -sivuston haastattelussa 7. tammikuuta 2007: "Mielestäni black metal on tänä päivänä vain musiikkia. Sanon teille, etten minä tai Mayhemin muut [nykyiset] jäsenet koskaan olleet todella uskontoa tai muuta vastaan. Meitä kiinnostaa pääsääntöisesti vain musiikki." Satyricon-yhtyeen laulaja Sigurd Wongraven (Satyr) sanoo samaisessa dokumentissa, että vaikka hän ei hyväksy kristillistä black metalia, "black metalin ei välttämättä tarvitse olla saatanallista, mutta se on oltava synkkää."


title: AOL Instant Messenger

text: AOL Instant Messenger (AIM) on pikaviestinohjelma. Ohjelma on käyttäjille ilmainen mainoksilla rahoitettu ohjelma. AOL julkaisi ensimmäisen version toukokuussa 1997. Palvelu suljettiin 15. joulukuuta 2017.


title: AOL Instant Messenger

text: AIM:n uusimmat versiot toimivat Windowsissa, mutta vanhemmat versiot toimivat myös Linux ja OS X -käyttöjärjestelmissä.


title: AIM

text: AIM tai Aim voi tarkoittaa seuraavia:


title: Eugene Ormandy

text: Eugene Ormandy (alk. Jenő Ormándy-Blau; 18. marraskuuta 1899 Budapest, Unkari – 12. maaliskuuta 1985 Philadelphia, Yhdysvallat) oli unkarilaissyntyinen yhdysvaltalainen kapellimestari ja viulisti.


title: Eugene Ormandy

text: Ormandy opiskeli Unkarin musiikkiakatemiassa viulunsoittoa Jenő Hubayn johdolla. Hän opiskeli myös filosofiaa yliopistossa. Ormandy muutti Yhdysvaltoihin vuonna 1921 ja otti nimen Ormandy. Hän toimi ensin viulistina ja myöhemmin kapellimestarina Capitol Theater Orchestrassa, joka säesti mykkäelokuvia.


title: Eugene Ormandy

text: Ormandy nimitettiin Minneapolisin sinfoniaorkesterin kapellimestariksi vuonna 1931, ja hän toimi tehtävässä vuoteen 1936 asti. Tänä aikana hän teki ensimmäiset levytyksensä RCA Victor -yhtiölle. Näihin sisältyivät Anton Brucknerin 7. sinfonia ja Gustav Mahlerin 2. sinfonia. Esitysten korkea laatu toi hänelle mainetta poikkeuksellisena lahjakkuutena.


title: Eugene Ormandy

text: Parhaiten Ormandy kuitenkin muistetaan peräti 44 vuotta kestäneestä suhteestaan Philadelphian orkesteriin, jonka varakapellimestariksi hän tuli Leopold Stokowskin alaisuuteen vuonna 1936. Jo pari vuotta myöhemmin hänet nimitettiin orkesterin musiikilliseksi johtajaksi, tehtävään jota hän hoiti eläkkeelle siirtymiseensä asti vuoteen 1980.


title: Eugene Ormandy

text: Ormandyn kapellimestaritaidetta luonnehtii upea orkesterisointi. Hän kiinnitti huomiota varsinkin jousisektioiden legato-sointiin kontrolloimalla jousen käyttöä ja äänenmuodostusta.


title: Eugene Ormandy

text: Ormandy saavutti suurimmat menestyksensä myöhäisromantiikan ja 1900-luvun alkuvuosien musiikin tulkkina. Hän edisti erityisesti Sergei Rahmaninovin musiikin tunnetuksi tulemista ja johti hänen "Sinfonisten tanssiensa" kantaesityksen. Ormandy myös levytti Rahmaninovin kanssa tämän "Paganini-muunnelmat". Ormandy vastasi myös useiden Dmitri Šostakovitšin sinfonioiden kantaesityksistä Yhdysvalloissa.


title: Eugene Ormandy

text: Ormandy vieraili orkestereineen lähes kaikkialla maailmassa. Suomessa hän vieraili Sibelius-viikolla muun muassa vuonna 1951, 1952 ja 1965 ja orkesterinsa kanssa 1955 ja tapasi Jean Sibeliuksen.


title: The Final Experiment

text: The Final Experiment on vuonna 1995 julkaistu ensimmäinen Ayreonin albumi. Albumi kertoo 500-luvulla Britanniassa eläneestä miehestä, joka alkaa saada viestejä tiedemiehiltä. Viestit tulevat vuodesta 2084, kun ihmiskunta on melkein tuhonnut itsensä suuressa sodassa.


title: The Final Experiment

text: Prologue


title: The Final Experiment

text:
Act I: "The Dawning"
Act II: "King Arthur's Court"
Act III: "Visual Echoes"
Act IV: "Merlin's Will and Ayreon's Fate"


title: Triteismi

text: Triteismi on yleisnimitys heresioille eli harhaopeille, joiden mukaan Kolminaisuus koostuu kolmesta samanarvoisesta autonomisesta jumalallisesta olennosta. Triteismin vastakohta on modalismi.


title: Triteismi

text: Kappadokialaiset isät esittivät 300-luvun loppupuolella triteismin platonistisen tulkinnan: kolmella erillisellä persoonalla on sama universaali (eli yläkäsite tai ylempi luokka): jumalallisuus. (Isä kuitenkin on jollakin lailla Pojan ja Hengen yläpuolella, vrt. subordinationismi.) Mm. Roscellinus kannatti triteismiä.


title: Universalismi (kristinusko)

text: Universalismi on kristinuskon käsitys, jonka mukaan kaikki ihmiset pelastuvat. Esimerkiksi Origeneen mukaan dualismin hylkääminen oppina merkitsee, ettei maailman loppuessa Saatanalle voi kuulua kukaan (ei edes Saatana itse): Jumala pelastaa jokaisen, ja maailma palautuu alun täydellisyyteen ("apokatastasis").


title: Universalismi (kristinusko)

text: Myös Gregorios Nyssalainen kannatti universalismia. Karl Barthin mukaan kaikki paitsi Kristus pelastuvat: Jumala nimenomaan hylkäsi Kristuksen, joka kärsii ihmiskunnan rangaistuksen.


title: Universalismi (kristinusko)

text: Toisen näkemyksen mukaan kaikki pelastuvat vapaaehtoisesti, koska Jumalan rakkaus on niin suuri, ettei kukaan voi olla antautumatta sille. (Vrt. arminiolaisuus, partikularismi.)


title: Universalismi (kristinusko)

text: Nykyajan universalistit saattavat perustella kantaansa silläkin, että monet varhaiset kirkolliset johtohahmot ilmeisesti tukivat oppia. Mm. The Christian Universalist Association on sanonut universalismin olleen varhaisimpien kristittyjen keskeinen viesti. Myöhemmin universalismin kannatusta on esiintynyt vaihtelevasti eri aikoina.


title: Universalismi (kristinusko)

text: Unitaariuniversalismi on eri asia, eivätkä sen kannattajat välttämättä ole edes kristittyjä. Alun perin unitaariuniversalismi kyllä syntyi universalistien ja unitaarien kattojärjestöjen – Universalist Church of American ja American Unitarian Associationin – yhdistyttyä vuonna 1961.


title: Universalismi (kristinusko)

text: Suomessa tunnettu universalisti on kirjailija ja pappi Antti Kylliäinen.


title: Lehmäjengi

text: Lehmäjengi () on vuonna 2004 valmistunut Disneyn piirroselokuva. Se parodioi muun muassa lännenelokuvia ja uusia "Charlien enkeleitä". Elokuvan ohjasivat Will Finn ja John Sanford. Musiikin sävelsi Alan Menken. "Lehmäjengi" on Disneyn 45. kokoillan piirroselokuva, ja myös viimeinen perinteinen käsin piirretty elokuva "Prinsessa ja sammakko" -elokuvan ilmestymiseen asti.


title: Lehmäjengi

text: Tarina kertoo kolmesta lehmästä, rouva Calowaysta, Maggiesta ja Gracesta, jotka aikovat ottaa kiinni kuuluisan karjavarkaan Alameda Slimin. Mukana seikkailevat mm. šeriffin ratsu Buck ja jalkapuoli jänis Jack.


title: Olimme sotilaita

text: Olimme sotilaita () on vuonna 2002 ensi-iltansa saanut yhdysvaltalainen sotaelokuva, jonka on ohjannut Randall Wallace. Elokuva kertoo Vietnamin sodasta ja Ia Đrăngin taistelusta marraskuussa 1965, joka oli Yhdysvaltain asevoimien ensimmäinen suuri taistelu kyseisessä sodassa. Elokuva perustuu everstiluutnantti Hal Mooren tapahtumista kirjoittamaan kirjaan "We Were Soldiers Once… And Young" (1992). Hal Mooren roolissa elokuvan pääosassa esiintyy Mel Gibson.


title: Pähkinärinne

text:
Pähkinärinne () on Länsi-Vantaan Myyrmäen suuralueen Hämeenkylän kaupunginosassa sijaitseva kerrostaloalue. Se sijaitsee Lammaslammen, Vihdintien ja Rajatorpantien välissä. Pähkinärinteen lähialueita ovat muun muassa Hämevaara, Hämeenkylä, Linnainen, Rajatorppa (Vapaala) ja Varisto.
Pähkinärinteessä on kaksi ostoskeskusta, joista pohjoisen ympäristö on rakennettu 1970- ja eteläosan 1980-luvulla. Merkittävän osan Pähkinärinteeseen 1970-luvulla rakennetuista taloista rakennutti nykyinen vakuutusyhtiö Tapiola vuokrataloikseen. 2000-luvun alussa Tapiola muutti talot asunto-osakeyhtiöiksi ja myi kiinteistöt tontteineen. 2000-luvulla on lisäksi rakennettu uusia kerrostaloja.


title: Pähkinärinne

text: Rakennuskannan muodostavat noin 3-6-kerroksiset kerrostalot sekä rivitalot. Pohjoisemman ostoskeskusken vieressä sijaitsee alueen korkein 8-kerroksinen kerrostalo. Alueen eteläosassa sijaitsee myös peruskoulun alakoulu, nuorisotila, kirjasto, hammashoitola ja neuvola. Lammaslammen ympärillä on lenkkeilymaastoa, jota ympäröivässä puistossa sijaitsee lasten leikkikenttä ja Pähkinärinteen Lions Clubin ratagolf-rata.


title: Pähkinärinne

text: Veikkauksen entinen pääkonttori sijaitsi Pähkinärinteessä.


title: Pähkinärinne

text: Alueen nimen taustalla on Pähkinärinne, joka sijaitsee Lammaslammen pohjoispuolella Lammaslammentien ja Santamäentien välissä mäen rinteessä. Pähkinäpuisto-niminen pähkinäpensaslehto on rauhoitettu luonnonsuojelualue.


title: Pähkinärinne

text: Pähkinärinteen postinumero on 01710.


title: Pähkinärinne

text: Alueen asukasyhdistys on Pähkinärinne-seura ry.


title: Tuomaskristityt

text: Tuomaskristityt ovat syyriankieliseen kristinuskoon haaraan kuuluvia kristittyjä, joiden etninen alkuperä on Intian rannikon nasranikansassa. Tradition mukaan apostoli Tuomas perusti Intiaan ensimmäiset seitsemän seurakuntaa.


title: Tuomaskristityt

text: Intian uskontojen pitkän historian seurauksena tuomaskristittyjen alkuperästä ei ole paljoa luotettavaa tietoa. Alkuvaiheista tieto onkin levinnyt pitkälti suullisen perimätiedon muodossa. Länsimaalaisten lähetystyöntekijöiden tiedetään kohdanneen Intiassa uuden ajan alussa tuomaskristityiksi itseään kutsuneita kristittyjä.


title: Tuomaskristityt

text: Tuomaskristittyihin kuuluu nykyään useita ryhmiä, jotka kuuluvat erilaisiin laajempiin yhteisöihin.


title: Unitarismi

text: Unitarismi on kristinuskon suuntaus, jonka mukaan Jumalalla on vain yksi persoona. Kolminaisuusoppiin uskovien näkökulmasta unitarismi on heresia ja eräs modalismin muoto. Käsite ”unitarismi” juontuu latinan sanasta ’unitas’, joka tarkoittaa ykseyttä. Tämä kirkkohistoriallinen käsite otettiin käyttöön modernin unitarismin kehittyessä 1500-luvulla viimeisenä uskonpuhdistus- ja reformiliikkeenä Euroopassa kolminaisuusoppia vastaan.


title: Unitarismi

text: Unitarismi edustaa Jumalasta ja Jeesuksesta vanhemman kristillisyyden ja hellenistisen uskontradition kohtaamisessa syntyneistä dogmeista irrottautumaan pyrkivää käsitystä. Unitaarinen jumalakuva on huomattavasti vanhempi kuin kirkkohistorian käsite ja löydettävissä juutalaisuudesta. ”Kuule, Israel! Herra on meidän Jumalamme, Herra yksin.” (5. Moos. 6:4; Mark. 12:29–30) Useimmat unitaarit tulkitsevat Jeesuksen omanneen juutalaisen uskontunnustuksen. Mielipiteet Jeesuksesta henkilönä vaihtelevat paljon unitarismin sisällä. Koska suuntauksen perusperiaatteisiin kuuluvat dogmittomuus ja uskonnonvapaus, useimmilla unitaariryhmittymillä ei ole virallista uskontunnustusta, jossa Jeesuksen asema olisi määritelty.


title: Unitarismi

text: Nykyisen Romanian alueella Transilvaniassa vaikutti unkarilaissyntyinen Ferenc Dávid (1520–1579), jota pidetään unitarismin perustajana. Unitaarista uskoa tunnustava Transsylvanian kuningas Janos Sigismund antoi 1568 Tordan valtiopäivillä julistuksen, jonka mukaan ”ketään ei saa rangaista uskonsa takia, koska usko on Jumalan lahja”. Tämä takasi laajan uskonvapauden. Kansalaisvapauden puolustamisesta tuli näin osa unitaarien perinnettä.


title: Unitarismi

text: Britanniassa vanhimpien unitaariseurakuntien juuret ulottuvat 1600-luvulle. Myös vanhimmat kokoustalot ovat tältä ajalta, vaikka kirkkokunta saattoi toimia laillisesti vasta vuodesta 1813. Britanniassa unitaarinen liike on sittemmin yhdistänyt useista eri hengellisistä suunnista tulevia vapaita kristittyjä. Pienestä jäsenmäärästä huolimatta sen niin hengellinen kuin yhteiskunnallinenkin vaikutus on ollut merkittävä.


title: Unitarismi

text: Unitarismin yhdysvaltalainen haara tunnetaan luultavasti parhaiten Ralph Waldo Emersonin ja Henry David Thoreaun kirjallisen ja filosofisen tuotannon kautta. Kumpikin kuului unitaarikirkon aktiivisiin vaikuttajiin, ja Emerson toimi pitkään Bostonissa pastorina.


title: Unitarismi

text: Unitarismi on maailmanlaajuisesti toimiva liike. Pohjoismaiden suurin unitaariyhteisö on Tanskassa ja Euroopassa eniten unitaareja on Romanian unkarilaisvähemmistön joukossa Transilvaniassa. Eri puolilla maailmaa asuvia unitaareja yhdistää dogmiton kristillisyys ja luottamus enemmän henkilökohtaiseen kokemukseen kuin sitoviin uskonkappaleisiin. Osa unitaareista pitää itseään ennemmin humanisteina tai agnostikkoina, jopa ateisteina, kuin kristittyinä. Toisella laidalla ovat konservatiiviset kristilliset unitaarit.